#2407: Puasa Yang Paling Afdhal Berkenaan Hari 10 Muharram

Soalan:
Assalamualaikum Dato’ Seri. Boleh terangkan kepada kami apakah cara puasa yang terbaik berkenaan dengan puasa hari Asyura?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Daripada Ibn ‘Abbas R.Anhuma, katanya:
قَدِمَ النَّبِيُّ صَلَّى اللهُ عَلَيْهِ وَسَلَّمَ المَدِينَةَ، فَرَأَى اليَهُودَ تَصُومُ يَوْمَ عَاشُورَاءَ، فَقَالَ: «مَا هَذَا؟»، قَالُوا: هَذَا يَوْمٌ صَالِحٌ، هَذَا يَوْمٌ نَجَّى اللَّهُ بَنِي إِسْرَائِيلَ مِنْ عَدُوِّهِمْ، فَصَامَهُ مُوسَى. قَالَ: «فَأَنَا أَحَقُّ بِمُوسَى مِنْكُمْ». فَصَامَهُ وَأَمَرَ بِصِيَامِهِ
Maksudnya: “
Nabi SAW datang ke Madinah lalu melihat orang-orang Yahudi berpuasa pada hari ‘Asyura’, maka Baginda bertanya, “Hari apakah ini?” Mereka menjawab, “Ini ialah hari yang baik. Pada hari ini, Allah menyelamatkan Bani Isra’il daripada musuh-musuh mereka. Musa berpuasa pada hari ini.” Baginda bersabda, “Aku lebih berhak ke atas Musa daripada kamu.” Maka Baginda berpuasa dan memerintahkan agar berpuasa pada hari ‘Asyura’.”
Riwayat al-Bukhari (2004)
Al-Hafiz Ibn Hajar al-’Asqalani menyebut: “Para ulama’ berbeza pendapat dalam menentukan waktu hari Asyura. Kebanyakan ulama’ berpendapat bahawa Hari Asyura’ adalah hari ke-10 (bulan Muharram). Al-Qurtubi berkata: “Asyura’ adalah perubahan daripada perkataan
aasyirah
(عَاشِرَةٍ), bagi mengagungkan dan memuliakan. Pada asalnya, perkataan itu merupakan sifat untuk malam ke-10, kerana diambil daripada perkataan
al-’asyr
(الْعَشْرِ)
.
Apabila dikatakan ‘hari Asyura’, maka yang dimaksudkan adalah hari malam ke-10. Hanya saja setelah diubah daripada perkataan sifat, maka didominasi oleh
isim
sehingga tidak memerlukan perkataan yang disifatkan, maka dihapuslah perkataan ‘malam’ sehingga lafaz ini menjadi nama tersendiri untuk hari ke-10.” (Lihat
Fath al-Bari,
4/245)
Dalam menjawab persoalan di atas, para ulama telah membahagikan kepada empat:
Yang paling afdhal puasa pada hari 9 & 10 Muharram
Kemudian, puasa pada hari 10 & 11 Muharram
Kemudian, puasa pada hari 10 Muharram sahaja
Kemudian, puasa pada hari 9, 10 & 11 Muharram
Nas menunjukkan yang paling afdhal adalah puasa pada hari 9 & 10 Muharram. Hal ini berdasarkan hadith Nabi SAW:
 Diriwayatkan oleh Abdullah Ibn Abbas
R.anhuma
, kata Nabi SAW:
 لَئِنْ بَقِيتُ إِلَى قَابِلٍ لأَصُومَنَّ التَّاسِعَ
Maksudnya: “
Sekiranya aku masih hidup pada tahun hadapan nescaya aku akan berpuasa pada hari yang ke 9 (Muharram)
.”
Riwayat Muslim (1134)
Akhir kalam, marilah sama-sama kita berdoa agar ibadat kita diterima oleh Allah SWT:
اللَّهُمَّ إِنِّي أَسْأَلُكَ عِلْمًا نَافِعًا ، وَرِزْقًا طَيِّبًا ، وَعَمَلاً مُتَقَبَّلاً
Maksudnya:
“Ya Allah, aku memohon kepada-Mu ilmu yang bermanfaat, rezeki yang baik dan amalan yang diterima.”
Riwayat Ibn Majah (925), al-Nasa’ie dalam
al-Sunan al-Kubra
 (9930) dan Ahmad (26602)
Bertarikh: 27 Julai 2023 bersamaan 9 Muharram 1445 H


#2408: Mencampur Adukkan Mazhab

Soalan:
Assalamualaikum. Saya ingin bertanya bolehkah kita mencampur amalan dari berberapa mazhab? Seperti contoh, kita menetap di Malaysia dan mengikut Mazhab Syafie yang mengatakan seluruh anggota adalah aurat kecuali muka dan tapak tangan.
Bila
travel
 ke luar negara, saya lihat ramai wanita solat dengan kaki tidak ditutupi. Ada juga orang yang saya temui yang mengatakan kaki bukan anggota aurat atau tidak batal wuduk jika bersentuhan dengan bukan mahram tanpa nafsu. Ada juga mengatakan boleh membaca al quran seperti biasa walaupun semasa datang haid.
Begitu juga dengan ada yang mendakwa tidak perlu melakukan tawaf wida ketika umrah. Adakah kita perlu mendalami ilmu berkaitan mazhab sebelum memutuskan mahu mengikuti amalan yang dirasakan betul atau kita boleh mencampurkan sahaja mengikut hati? Boleh bagi penjelasan? Terima kasih.

Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.

Definisi Mazhab
Ibn Manzur menjelaskan bahawa mazhab dari sudut bahasa ialah suatu pegangan yang diikuti. (Lihat
Lisan al-‘Arab
, 3/1152) Selain itu, mazhab dari sudut bahasa juga boleh ditakrifkan sebagai tempat pergi (مَوْضِعُ الذّهَاب). (Lihat
Ghamz ‘Uyun al-Basa’ir fi Syarh al-Asybah wa al-Nazha’ir
, 1/40) Syeikh al-Marbawi dalam Kamus al-Marbawi pula menjelaskan, mazhab dari segi bahasa ialah tempat untuk berjalan ataupun jalan itu sendiri. Dalam istilah bahasa Melayu, menurut Kamus Dewan, mazhab ditakrifkan sebagai cabang ajaran Islam yang diikuti oleh umat Islam, iaitu mazhab Syafi’i, Hanafi, Hanbali dan Maliki.
Mazhab menurut istilah adalah hukum-hukum Syar’i yang bersifat far’i dan ijtihadi, yang dihasilkan daripada dalil-dalil yang bersifat zhanni oleh seorang mujtahid secara khusus. (Lihat
Ghamz ‘Uyun al-Basa’ir fi Syarh al-Asybah wa al-Nazha’ir
, 1/40)

Isu berkenaan mazhab ini, telah kami jelaskan dalam artikel sebelum ini:
#218: Gabung Mazhab dalam Satu Jenis Ibadah[1]
#616: Taqlid Orang Awam kepada Mazhab Tertentu[2]
#1584: Tidak Mengikut Mazhab Lain[3]
#1985: Tengok Aurat Wanita Mazhab Lain[4]
#2028: Semua 4 Mazhab Terangkum Di Dalam Al-Quran?[5]
#631: Status Aurat Kaki Wanita[6]

Berbalik kepada soalan di atas, kami nyatakan setiap mazhab mempunyai pandangan masing-masing yang mana tidak salah, disebabkan mereka mempunyai dalil dan hujah yang kuat. Mereka mengkaji dan menggali daripada dua sumber utama ini untuk
mengistinbat
 dan
istidlal
 hukum-hakam yang diputuskan. Ini berdasarkan kemampuan yang ada pada mereka serta
wijhatun nazar
(sisi pandang yang berlainan).
Oleh itu, kami dapati semua mazhab yang 4 sentiasa menjadikan al-Quran dan sunnah sebagai rujukan utama selain daripada ijma’ dan qiyas serta beberapa hukum yang menjadi khilaf seperti
istihsan, istishab, masalih mursalah, ‘uruf, qaulu sahabi, syar’u man qablana,
dan banyak lagi.
Justeru itu, kami nyatakan
sebelum mengamalkan sesuatu mazhab, kita perlu memahami dan mempelajari terlebih dahulu agar sesuatu ibadat yang dilakukan itu tidak bercanggah dari landasan sebenar
. Di sini kami nyatakan seperti berikut:
Pertama
: Jika ianya bertujuan untuk
Tatabbu’ al-Rukhas
 (
menurut yang lebih mudah
), maka seharusnya dielakkan.
Tatabu’ al-Rukhas
 yang dimaksudkan di sini adalah mengambil jalan/pendapat yang mudah dalam satu-satu permasalahan fiqh khususnya tanpa melalui proses pentarjihan yang syar’ie serta mengikut hawa nafsu. Al-Imam Ibn Abd al-Bar dan al-Imam Ibn Hazm mengatakan perbuatan ini dilarang secara ijma’. Turut berpendapat bahawa
tatabu’ al-Rukhas
ini ditegah perbuatannya adalah al-Imam al-Ghazali, al-Imam al-Nawawi, al-Imam Ibn al-Qayyim dan juga al-Imam al-Syatibi.
Kedua
: Sekiranya terdapat hadith yang sahih berserta kefahaman yang benar terhadap hadith tersebut, maka ianya boleh diamalkan. Ini sepertimana yang selalu disandarkan kepada al-Imam al-Syafi’e Rahimahullah yang mana beliau menyebutkan:
إذَا صَحَّ الْحَدِيثُ فَهُوَ مَذْهَبِي
Maksudnya:
 “
Jika sahih sesuatu hadith itu, maka itulah mazhabku
.” (Lihat
al-Majmu’ Syarh al-Muhazzab
, 15/461;
Tuhfah al-Muhtaj
, 1/54 dan
Mughni al-Muhtaj
, 1/110)
Ketiga
: Mengikuti satu mazhab serta mendalaminya, kami fikir lebih utama untuk diamalkan bagi melihat keseragaman dan juga keluar dari khilaf di pandangan orang lain yang mana boleh menimbulkan persepsi, selagi mana perkara tersebut bertunjangkan al-Quran dan al-Sunnah.
Oleh itu,
kami nasihatkan agar saudari mengikut mazhab yang dipegang oleh masyarakat setempat seperti contohnya di Malaysia yang mengamalkan mazhab Syafie. Hal ini bagi mengelakkan pencampuran mazhab sehingga menyebabkan suatu syariat itu dilaksanakan mengikut hawa nafsu
.

[1]

https://maktabahalbakri.com/gabung-mazhab-dalam-satu-jenis-ibadah/
[2]

https://maktabahalbakri.com/taqlid-orang-awam-kepada-mazhab-tertentu/
[3]

https://maktabahalbakri.com/1583-tidak-mengikut-mazhab-lain/
[4]

https://maktabahalbakri.com/1985-tengok-aurat-wanita-mazhab-lain/
[5]

https://maktabahalbakri.com/2028-semua-4-mazhab-terangkum-di-dalam-al-quran/
[6]

https://maktabahalbakri.com/status-aurat-kaki-wanita/
Bertarikh: 28 Julai 2023 bersamaan 10 Muharram 1445 H


#2409: Nama Mohammad Shafii

Soalan:
Assalamualaikum Dr Zul, saya ada sedikit nak minta pendapat Dr untuk meletakan nama anak lelaki inshaAllah. Namanya yang dicadang Mohammad Shafii, adakah nama ini sesuai yang membawa maksud penyembuh yang terpuji ?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Daripada Anas bin Malik RA, Nabi SAW telah bersabda:
وُلِدَ لي اللَّيْلَةَ غُلَامٌ، فَسَمَّيْتُهُ باسْمِ أَبِي إِبْرَاهِيمَ
Maksudnya
:
“Aku telah dikurniakan seorang anak lelaki pada satu malam, maka aku menamakannya dengan nama bapaku, Ibrahim”
Riwayat Muslim (2315)
 Abu Musa al-Asy’ari RA telah berkata:
وُلِدَ لي غُلَامٌ فأتَيْتُ به النبيَّ صَلَّى اللَّهُ عليه وسلَّمَ فَسَمَّاهُ إبْرَاهِيمَ وَحَنَّكَهُ بتَمْرَةٍ
Maksudnya
:
 “Aku telah dikurniakan seorang anak lelaki, maka aku membawanya kepada Rasulullah SAW. Maka Baginda SAW menamakannya Ibrahim dan mentahniknya dengan sebiji kurma.”
Riwayat al-Bukhari (5467) dan Muslim (2145)
Merujuk kepada persoalan di atas, menurut kamus al-Lughah al-‘Arabiah al-Mua’sir  lafaz “Mohammad”  berasal daripada kalimah arab ( حَمَّدَ-يُحَمِّدُ)  yang membawa maksud terpuji   manakala “Syafi”  pula membawa maksud penyembuh. Nama “Syafi” merupakan salah satu nama daripada nama yang khusus bagi Allah SWT sebagaimana  yang telah thabit dalam hadith yang diriwayatkan daripada Aisyah beliau berkata bahawa Rasulullah SAW meminta perlindungan untuk keluarga beliau lalu beliau mengusapkan kepadanya dengan tangan kanan sambil berdoa:
أذْهِبِ الباسَ رَبَّ النّاسِ، واشْفِ أنْتَ الشّافِي، لا شِفاءَ إلّا شِفاؤُكَ، شِفاءً لا يُغادِرُ سَقَمًا
Maksudnya
 :
Hilangkanlah rasa sakit Ya Allah Tuhan manusia, smbuhkanlah sesungguhnya engkau Zat Yang Maha Menyembuhkan, tiada kesemuhan melainkan dari kesembuhan-Mu, iaitu kesembuhan yang tidak meninggalkan rasa sakit.
Riwayat Bukhari (5750)
Namun, salah satu hal yang harus dihindari saat memberi nama pada bayi adalah memberi nama dengan nama-nama Allah yang Maha Suci yang Dia pilih untuk diri-Nya sendiri, seperti Al-Khaliq, Ar-Razzaq, Ar-Rabb, Ar-Rahman, dan sejenisnya  atau memberi nama dengan nama yang tidak sesuai selain Allah, seperti Malikul Mulk atau Al-Qahhar dan sejenisnya. Jenis nama ini dilarang untuk digunakan dan harus diganti. Kami telah membahas isu ini pada artikel yang bernombor #385 Menamakan Anak dengan Nama ‘Asmaul Husna’. Untuk mengetahui dengan lebih detail saudara boleh merujuk pada artikel tersebut.[1]
Justeru kami katakan,  sekiranya saudara ingin menamakan anak dengan nama Shafi maka perlulah untuk didahului dengan nama Abdul iatu bermaksud hamba. Oleh itu kami candangkan yang terbaik adalah dengan menamakan anak tersebut dengan nama Abdul al-Syafi yang membawa maksud hamba Yang Maha Penyembuh iaitu merujuk kepada Allah SWT.
Kami syorkan juga nama yang terbaik untuk diberikan kepada anak ialah seperti Abdullah dan Abdul Rahman seperti yang diriwayatkan Abdullah Bin Umar bahawa Rasulullah SAW bersabda:
إنّ أحَبَّ أسْمائِكُمْ إلى اللهِ عبدُ اللهِ وعَبْدُ الرَّحْمَنِ
Maksudnya
:
Sesungguhnya nama-nama yang paling disukai oleh Allah SWT ialah nama-nama seperti : Abdullah dan Abdul rahman.
Riwayat Muslim(2132)
Oleh yang demikian, suka untuk kami nasihati supaya berilah nama yang sesuai dengan sifat kita sebagai manusia dan elakkanlah dari menggunakan nama yang khusus bagi Allah SWT kerana Allah itu sifatnya sempurna dari segala kekurangan.
Diriwayatkan oleh Abu Darda bahawa rasulullah SAW bersabda :
إنكم تُدعَونَ يومَ القيامةِ بأسمائِكم وأسماءِ آبائِكم فأَحسِنُوا أسماءَكم
Maksudnya
 :
Sesungguhnya pada hari kiamat kalian akan dipanggil dengan nama-nama kalian dan nama bapa-bapa kalian, maka perelokkanlah nama kalian.
Riwayat Abu Daud (4948)
Semoga anak tuan menjadi anak yang soleh yang tinggi kehormatan dan akhlaknya  serta menjadi penyejuk mata hati  sekeluarga. Marilah sama-sama kita berdoa kepada Allah SWT:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:

“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan: 74)
[1]

https://maktabahalbakri.com/385-menamakan-anak-dengan-nama-asmaul-husna/
Diakses pada 21 Julai 2023
Bertarikh: 28 Julai 2023 bersamaan 10 Muharram 1445 H


#2411: Kisah Rasulullah SAW dan Abu Bakar Di Dalam Gua Thaur

Soalan:
Assalamualaikum Dato’ Seri. Boleh ceritakan bagaimana Rasulullah SAW berada dalam Gua Thaur bersama Abu Bakar RA?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Di dalam peristiwa penghijrahan Rasulullah SAW ke Madinah, Rasulullah SAW berhijrah dengan Saidina Abu Bakar al-Siddiq RA dan singgah bersembunyi di dalam satu gua bernama Gua Thaur. Menjawab persoalan di atas, di sini kami nukilkan kisah keadaan Baginda Rasulullah SAW dan Saidina Abu Bakar al-Siddiq di dalam gua tersebut:
Setelah mereka sampai ke gua itu, Abu Bakar RA berkata, “Demi Allah, jangan engkau masuk ke dalamnya melainkan aku masuk terlebih dahulu. Kalau ada apa-apa bahaya, maka biar aku yang kena, asalkan jangan kamu.” Abu Bakar RA pun masuk dengan menguis-nguiskan kakinya. Didapati di sebelahnya ada sebuah lubang lalu dikoyakkan kainnya dan ditutupi lubang itu. Kemudian didapati ada dua lubang lagi lalu ditekapkan dua kakinya ke lubang itu. Kemudian barulah dipanggilnya Rasulullah SAW masuk.
Rasulullah SAW masuk, kemudian meletakkan kepalanya ke pangkuan Abu Bakar RA lalu tertidur. Tiba-tiba kaki Abu Bakar RA disengat oleh binatang berbisa dari lubang yang ditekapnya. Namun, ditahan kesakitannya tanpa bergerak kerana tidak mahu Rasulullah SAW terjaga. Beliau menahan kesakitan sehingga air matanya mengalir lalu menitis ke wajah Rasulullah SAW. Rasulullah SAW berkata, “Apa kena dengan kamu, hai Abu Bakar?” Jawab Abu Bakar RA, “Aku disengat.” Rasulullah SAW meludah ke tempat disengat itu, lalu hilanglah kesakitan yang dirasai oleh Abu Bakar RA.
Rasulullah SAW dan Abu Bakar RA berada di dalam gua itu selama tiga malam, iaitu malam Jumaat, malam Sabtu dan malam Ahad. Abdullah bin Abu Bakar bermalam berdekatan tempat persembunyian mereka berdua Aisyah R.Anha berkata, “Abdullah adalah seorang anak muda yang mahir dan pintar. Apabila waktu sahur, dia segera keluar dari sisi mereka berdua lalu berpagi-pagi bersama-sama orang Quraisy di Makkah seolah-olah malam tadi dia tidur di Makkah. Di Makkah, dia mengintip-intip sebarang perbualan berkaitan perancangan terhadap Rasulullah SAW lalu diingatnya betul-betul kemudian berita itu disampaikan kepada mereka berdua ketika hari telah jauh gelap.”
Amir bin Fuhairah ialah hamba Abu Bakar RA yang menggembala kambing di kawasan tersebut. Apabila berlalu waktu Isyak, Amir bin Fubairah menghalau kambing ternaknya ke tempat mereka bersembunyi lalu di situ dia membekalkan susu perahan kambingnya. Apabila hari telah jauh malam dibawanya kambing-kambingnya pulang. Begitulah yang dilakukannya setiap malam dalam tempoh tiga malam tersebut.” Amir bin Fuhairah akan membawa kambing-kambingnya mengikut jejak yang dilalui oleh Abdullah bin Abu Bakar apabila dia pergi ke Makkah supaya kesan jejak tapak kakinya akan hilang “
Sementara itu, orang Quraisy semakin menggila setelah ternyata Rasulullah SAW terlepas dari tangan mereka pada malam pengepungan tersebut. Kegilaan mereka yang pertama ialah dengan memukul Ali bin Abu Talib RA dan mengheretnya ke Kaabah dan ditahan di situ beberapa lama supaya mereka dapat mengetahui berita mengenai Rasulullah SAW daripadanya.”
Setelah tidak berjaya mendapatkan sebarang maklumat daripada Ali RA, mereka terus pergi ke rumah Abu Bakar RA dan mengetuk pintu rumahnya. Lalu keluarlah Asma binti Abu Bakar. Mereka bertanya kepadanya, “Mana bapamu?” Jawab Asma, “Demi Allah, aku tidak tahu ke mana bapaku pergi,” Abu Jahal mengangkat tangannya lantas ditempelengnya pipi Asma sehingga menyebabkan terjatuh anting-anting Asma.
Dalam satu mesyuarat tergempar dan tergesa-gesa, pihak Quraisy telah mengambil keputusan untuk menggunakan apa sahaja cara asalkan Rasulullah SAW dan Abu Bakar RA dapat ditemui dan ditangkap. Semua jalan keluar dari Makkah dikawal oleh pengawal yang lengkap bersenjata. Mereka juga menawarkan hadiah lumayan yang bernilai seratus ekor unta kepada sesiapa yang dapat membawa Rasulullah SAW dan Abu Bakar RA kepada pihak Quraisy sama ada hidup atau mati, walau dengan apa cara sekalipun. Dengan tawaran tersebut, maka ramailah pahlawan berkuda, pejalan kaki dan para pencari berusaha menjejaki Rasulullah SAW dan Abu Bakar RA. Kumpulan ini bertebaran ke segenap ceruk bukit-bukau dan lembah, tanah cerun dan tanah tinggi tetapi sayangnya mereka tidak mendapat sebarang hasil dan pulangan.
Para pemburu tersebut ada yang telah sampai ke pintu gua tempat persembunyian Rasulullah SAW. Akan tetapi, Allah Yang Maha Kuasa melakukan segala perkara yang telah ditetapkan-Nya. Al-Bukhari meriwayatkan hadis Anas RA daripada Abu Bakar RA katanya, “Aku bersama Rasulullah SAW di dalam gua. Apabila aku mengangkat kepala, nampaklah olehku kaki-kaki kaum Quraisy. Lalu aku berkata, ‘Wahai Nabi Allah, kalaulah sebahagian mereka menundukkan pandangannya nescaya dia akan melihat kita.’ Jawab Rasulullah SAW, ‘Diamlah hai, Abu Bakar. Sungguhpun kita berdua tetapi Allah yang ketiga.” Dalam lafaz lain menyebutkan, “Bukan seperti sangkaanmu hai, Abu Bakar, bahawa hanya ada kita berdua sahaja tetapi Allah yang ketiganya.”
Kegagalan Quraisy melihat mereka berdua itu sebenarnya adalah mukjizat yang Allah muliakan kepada Rasulullah SAW. Maka, pulanglah orang Quraisy tersebut, padahal ketika itu hanya beberapa langkah sahaja jar antara mereka dengan Rasulullah SAW dan Abu Bakar RA. (Lihat
Sirah Nabawiyyah Rahiq Maktum,
hlm. 273-276)
Kami rakamkan di sini firman Allah SWT:
إِلَّا تَنصُرُوهُ فَقَدْ نَصَرَهُ اللَّهُ إِذْ أَخْرَجَهُ الَّذِينَ كَفَرُوا ثَانِيَ اثْنَيْنِ إِذْ هُمَا فِي الْغَارِ إِذْ يَقُولُ لِصَاحِبِهِ لَا تَحْزَنْ إِنَّ اللَّهَ مَعَنَا ۖ فَأَنزَلَ اللَّهُ سَكِينَتَهُ عَلَيْهِ وَأَيَّدَهُ بِجُنُودٍ لَّمْ تَرَوْهَا وَجَعَلَ كَلِمَةَ الَّذِينَ كَفَرُوا السُّفْلَىٰ ۗ وَكَلِمَةُ اللَّهِ هِيَ الْعُلْيَا ۗ وَاللَّهُ عَزِيزٌ حَكِيمٌ
Maksudnya: “
Kalau kamu tidak menolongnya (Nabi Muhammad) maka sesungguhnya Allah telahpun menolongnya, iaitu ketika kaum kafir (di Makkah) mengeluarkannya (dari negerinya Makkah) sedang ia salah seorang dari dua (sahabat) semasa mereka berlindung di dalam gua, ketika ia berkata kepada sahabatnya: “Janganlah engkau berdukacita, sesungguhnya Allah bersama kita”. Maka Allah menurunkan semangat tenang tenteram kepada (Nabi Muhammad) dan menguatkannya dengan bantuan tentera (malaikat) yang kamu tidak melihatnya. Dan Allah menjadikan seruan (syirik) orang-orang kafir terkebawah (kalah dengan sehina-hinanya), dan Kalimah Allah (Islam) ialah yang tertinggi (selama-lamanya), kerana Allah Maha Kuasa, lagi Maha Bijaksana.
”
(Surah al-Taubah: 40)
Ibn Abbas berkata: Rasulullah SAW mengerahkan satu perkampungan Arab, tapi mereka keberatan, lalu Allah SWT menahan hujan dari mereka sebagai azab yang dikenakan kepada mereka. Allah SWT juga akan menggantikan mereka dengan kaum lain yang akan membela Nabi-Nya dan menegakkan agama-Nya. Perbuatan mereka yang ingkar dan tidak turut serta dalam jihad, sebenarnya sedikitpun tidak memudaratkan Allah SWT, kerana Allah SWT Maha Berkuasa atas segala sesuatu termasuk memberikan kemenangan meskipun tanpa penglibatan mereka. (Lihat
Tafsir al-Quran al-‘Azim
, 4/154)
Seterusnya Allah SWT memperingatkan orang beriman bahawa sekiranya mereka tidak mahu keluar berjihad bersama-sama dengan rasul-Nya tatkala diseru, maka Allah SWT akan membela dan menolong rasul-Nya bagi menghadapi musuh serta Dia mencukupkannya daripada pertolongan dan bantuan manusia. Ia adalah sama seperti kejadian ketika Baginda SAW dihalau oleh orang Quraisy daripada tanah airnya sendiri, bersama dengan sahabat setianya Abu Bakar R.A, iaitu ketika kedua-duanya berada di dalam Gua Thur dan Baginda berkata kepada sahabatnya, “Janganlah engkau sedih kerana Allah bersama kita, maka mereka pasti tidak akan tahu kedudukan kita dan mereka tidak akan sampai ke sini.” (Lihat
Jami’ al-Bayan fi Ta’wil al-Quran
, 14/258)
Kemudian Allah SWT menurunkan ketenangan-Nya kepada Rasulullah SAW atau menurut pendapat kedua kepada Abu Bakar, kerana Rasulullah SAW sentiasa merasa tenang. Ibn al-‘Arabi berkata bahawa pendapat yang mengatakan ganti nama dalam ayat di atas adalah merujuk kepada Abu Bakar adalah lebih kuat, kerana beliau merasa bimbang terhadap keselamatan Rasulullah SAW daripada gangguan kafir Quraisy, lalu Allah SWT menurunkan ketenangan-Nya kepada Abu Bakar R.A, lantas beliau merasa lega, kebimbangannya hilang dan terus berasa tenang. Manakala jumhur ulama berpandangan ganti nama itu merujuk kepada Rasulullah SAW, kerana ketenangan di sini bermaksud penjagaan dan salah satu daripada ciri khusus kenabian. Allah SWT juga menguatkan Baginda dengan bantuan tentera yang kamu tidak dapat melihatnya iaitu yang terdiri daripada para malaikat. Allah SWT juga menjadikan seruan kesyirikan dan kekufuran berada di bawah dan kalah, manakala seruan Allah iaitu seruan kepada tauhid dan dakwah Islam’ adalah yang tertinggi dan menang. Allah Maha Perkasa dan yang memenangkan, tidak akan hina sesiapa yang berlindung dengan-Nya dan Dia juga Maha Bijaksana dalam segala perkataan dan perbuatan-Nya, serta meletakkan sesuatu pada tempatnya. (Lihat
al-Tafsir al-Munir
, 10/218)
Akhirnya, sekali lagi Allah SWT menyeru umat Islam untuk keluar berjihad pada jalan Allah SWT sama ada dalam keadaan ringan dan mudah bergerak kerana masih muda, atau dalam keadaan berat kerana pelbagai tanggungjawab. Mereka juga diseru berjihad dalam keadaan menunggang kenderaan, iaitu dalam semua keadaan dan situasi, senang atau susah, cergas atau lesu. Allah SWT menegaskan, supaya berjihadlah dengan harta benda dan jiwa kamu pada jalan Allah iaitu demi menegakkan kalimah Allah. Yang demikian itu adalah lebih baik bagi kamu, jika kamu mengetahui bahawa jihad dan keluar berjuang itu adalah lebih baik daripada condong dan cenderung kepada dunia, serta merasa cukup dengan yang sedikit daripada kenikmatan kehidupan dunia. (Lihat
Safwah al-Tafasir
, 1/499)
Akhir kalam, kami akhiri dengan doa:
رَبِّ أَوْزِعْنِي أَنْ أَشْكُرَ نِعْمَتَكَ الَّتِي أَنْعَمْتَ عَلَيَّ وَعَلَىٰ وَالِدَيَّ وَأَنْ أَعْمَلَ صَالِحًا تَرْضَاهُ وَأَدْخِلْنِي بِرَحْمَتِكَ فِي عِبَادِكَ الصَّالِحِينَ
Maksudnya: “
Wahai Tuhanku, ilhamkanlah daku supaya tetap bersyukur akan nikmatMu yang Engkau kurniakan kepadaku dan kepada ibu bapaku, dan supaya aku tetap mengerjakan amal soleh yang Engkau redai; dan masukkanlah daku – dengan limpah rahmatMu – dalam kumpulan hamba-hambaMu yang soleh
”
(Surah al-Naml: 19)
Bertarikh: 28 Julai 2023 bersamaan 10 Muharram 1445 H


#2412: Kisah Ummu Ma’bad

Soalan:
Assalamualaikum Dato’ Seri. Siapakah dia Ummu Ma’bad dan bagaimana sifatnya kepada Rasulullah SAW?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
لقَدْ كَانَ لَكُمْ فِي رَسُولِ اللَّهِ أَسْوَةٌ حَسَنَةٌ لِمَن كَانَ يَرْجُوا الله وَالْيَوْمَ الْآخِرَ وَذَكَر الله كثيرا
Maksudnya: Demi sesungguhnya, adalah bagi kamu pada diri Rasulullah itu contoh ikutan yang baik.
(Surah al-Ahzab: 21)
Abu al-Hasan al-Nadwi berkata:
Jika anda seorang pemuda, maka teladan yang paling elok dan paling cantik bagimu adalah Nabi Muhammad SAW.
Jika anda telah mencapai umur tua, maka Baginda SAW adalah contoh anda.
Jika anda fakir dan miskin, maka Baginda SAW adalah teladan dan contoh bagi anda.
Jika anda kaya, maka Baginda SAW imam anda.
Jika anda berangkat untuk berperang, maka Baginda SAW juga turut serta berperang.
Jika kamu menginginkan perdamaian, maka Baginda SAW akan memberikan kedamaian sebelum kamu memintanya.
Jika anda redha, maka Baginda SAW pun redha.
Jika anda marah (tidak menerima sesuatu), maka Baginda SAW pun demikian halnya.
Ummu Ma’bad ialah seorang wanita yang ditemui oleh Rasulullah SAW dalam perjalanan Baginda SAW berhijrah ke Madinah. Dalam perjalanan itu, Rasulullah SAW sampai ke dua buah khemah Ummu Ma’bad dari Bani al-Khuzaah. Ummu Ma’bad ialah seorang perempuan yang agak lasak dan sering duduk berselimut di halaman khemah, memberi makan dan minum kepada sesiapa sahaja berdekatannya Rasulullah SAW dan Abu Bakar RA bertanya kepadanya yang apakah ada sesuatu di sisinya. Ummu Ma’bad menjawab, “Demi Allah lalu kalau ada apa-apa (makanan) pada kami tentulah aku hidangkan kepadamu; kambing-kambing pula telah keluar, apatah lagi tahun ini adalah tahun yang tandus Rasulullah SAW melihat seekor kambing di dalam khemah lalu Baginda SAW bertanya, “Kambing apakah ini hai Ummu Ma’bad?” Jawabnya, “Itu kambing yang ditinggalkan oleh kambing-kambing lain kerana terlalu uzur.” Rasulullah SAW bertanya lagi. “Adakah ia mempunyai susu?” Jawabnya, “Kambing ini lebih teruk daripada kambing-kambing lain.” Rasulullah SAW bertanya, “Bolehkah aku memerah susunya?” Jawab Ummu Ma’bad, “Demi bapa dan ibuku, kalau engkau fikir ada susunya maka silalah memerahnya.” Lalu, Rasulullah SAW menyapu puting kambing itu dengan tangan Baginda SAW dan membaca bismillah serta berdoa. Tiba-tiba kambing itu merenggangkan kakinya lalu mengeluarkan susu yang banyak, Rasulullah SAW meminta sebuah bekas yang dapat menampung beberapa orang, lalu diperahnya susu kambing itu sehingga melimpah buihnya Rasulullah SAW memberi Ummu Ma’bad meminum susu itu; lalu, susu itu diminum Ummu Ma’bad sehingga puas. Kemudian Rasulullah SAW memberikan pula kepada teman-teman Baginda SAW minum sehingga puas. Kemudian Rasulullah SAW pun minum. Setelah itu diperahnya kali kedua sehingga memenuhi bekas Rasulullah SAW tinggalkan bekas yang penuh itu kepada Ummu Ma’bad, dan mereka pun beredar.
Tidak lama kemudian suami Ummu Ma’bad, iaitu Abu Ma’bad pulang membawa kambing-kambing betinanya yang kurus kering Apabila dilihatnya susu yang ditinggalkan oleh Rasulullah SAW, hairanlah dia, lalu bertanya, “Dari mana kamu dapat susu in sedangkan kambing kambing dibawa keluar dan di rumah pula tidak ada susu yang hendak diperah?” Jawab Ummu Ma’bad “Demi Allah, memang tidak ada apa-apa di rumah tetapi tadi ada seorang lelaki yang diberkati singgah di sini, Bicaranya begitu dan begini dan keadaannya begitu dan begini. Kata Abu Ma’bad, “Demi Allah, aku agak dialah lelaki Quraisy yang dicari-cari oleh mereka. Cuba terangkan kepadaku, bagaimana sifatnya wahai Ummu Ma’bad.
Lalu diceritakan perihal sifat dan bicara Rasulullah SAW yang amat menarik, seolah-olah orang yang mendengar cerita itu melihat sendiri Rasulullah SAW di hadapannya (berkaitan hal ini, akan dinukika kemudian apabila membicarakan sifat-sifat Rasulullah SAW in Berkatalah Abu Ma’bad, “Demi Allah, Inilah lelaki Quraisy itu yang sering mereka perbualkan halnya. Aku sendiri ingin benar untuk menemaninya. Kalau ada peluang pasti akan aku lakukan.” (Lihat
Zad al-Ma’ad
, 2/53-54)(Lihat
Garis Masa Hayat al-Rasul SAW
, hlm. 72)
Ummu Ma’bad al-Khuza’iyyah menyifatkan Rasulullah SAW kepada suaminya, tatkala Baginda SAW singgah di khemah mereka dalam perjalanan hijrahnya, dengan katanya: “Seorang yang ketara keseriannya, putih wajahnya, baik akhlaknya, tidak merasai beban oleh badan yang besar, tidak boleh diperlekehkan kerana kepala yang kecil, indah rupa paras dan menarik perhatian, luas dan tampak jelas mata putih dan mata bitamnya, rambutnya lebat, suaranya serak-serak basah, lebernya jinjang, mata hitamnya sangat ketara, tampak urat lengannya, alisnya nipis, keningnya bersambung, rambutnya sangat hitam, kalau dia diam, nampak nyata kehebatannya dan kalau dia berbicara, nampak nyata keterampilannya, manusia paling menawan dan paling menarik jika dipandang dari jaub, paling cantik dan manis dari dekat, kata-katanya manis, kesegakannya memadai dengan selapis pakaian sahaja, tidak bertutur perkataan yang sia-sia dan mengarut, tutur katanya bagaikan jalinan batu permata yang menjulur keluar, sederhana ketinggiannya, untuk memandangnya, tak perlu menunduk dan tak perlu mendongak, bagaikan satu ranting di antara dua ranting, kalau dia bertiga, maka dialab yang paling menarik perhatian dan paling mendapat tempat, dia mempunyai teman-teman yang mengelilinginya, kalau dia berkata sesuatu, mereka khusyuk mendengar kata-katanya, kalau dia menyurub sesuatu, segera mereka melaksanakannya, dia sentiasa dipatuhi dan dikerumuni, tidak bermasam muka dan tidak memperlekehkan orang.” (Lihat
Makrifah Rasulullah SAW
, hlm.24-25)
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ تَعْلَمْ ، وَنَعُوذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا منْهُ وَمَا لَم نَعْلَمُ ، اللَّهُمَّ إِنَّا نَسْأَلُكَ مِنْ خَيْرٍ مَا سَأَلَكَ عَبْدُكَ وَنَبِيَّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قَرَّبَ إِلَيْهَا مِنْ قَولٍ أَوْ عَمَلِ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءِ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 28 Julai 2023 bersamaan 10 Muharram 1445 H


#2413: Kisah Suraqah bin Malik Mengejar Nabi SAW

Soalan:
Assalamualaikum Dato’ Seri. Boleh ceritakan berkenaan kisah Suraqah yang mengejar Nabi SAW ketika peristiwa hijrah Nabi SAW ke Madinah?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Siapa Suraqah bin Malik R.A?
Beliau ialah Suraqah bin Malik bin Ju’syum bin ‘Amr bin Taim bin Mudlij bin Murrah bin Abdi Manat bin Kinanah bin Khuzaimah bin Mudrikah bin Ilyas bin Mudhar bin Nizar bin Ma’ad bin ‘Adnan daripada garis keturunan Isma’il bin Ibrahim A.S. Pada zaman Jahiliyyah, beliau merupakan salah seorang tokoh bangsa Arab dan salah seorang pembesar kabilah Kinanah. Bangsa Arab memandangnya sebagai pemimpin yang dihormati, kerana beliau selalu memberi makan kepada orang-orang kelaparan dan melindungi orang-orang yang memerlukan perlindungan.
Disebabkan jiwa kepimpinan dan kemuliaan Suraqah, bangsa Arab pun menghormatinya. Tatkala kabilah Quraisy berhasrat untuk keluar ke Badar bagi tujuan memerangi umat Islam, mereka khuatir Bani Bakar bin Abdi Manat bin Kinanah yang sekian lama memiliki permusuhan dengan mereka akan menyerang. Lantas kaum Quraisy pun cenderung untuk membatalkan hasrat mereka untuk pergi ke Badar. Namun, syaitan datang menyamar dengan rupa Suraqah bin Malik, lantas menghasut mereka untuk tetap pergi memerangi Rasulullah SAW dan tentera Islam. Dia berjanji untuk melindungi Quraisy jika Bani Bakar datang menyerang. Allah SWT berfirman:
 وَإِذْ زَيَّنَ لَهُمُ الشَّيْطَانُ أَعْمَالَهُمْ وَقَالَ لَا غَالِبَ لَكُمُ الْيَوْمَ مِنَ النَّاسِ وَإِنِّي جَارٌ لَّكُمْ
Maksudnya:
 “Dan (ingatlah) ketika Syaitan memperhiaskan kepada mereka perbuatan mereka (yang salah itu, untuk dipandang elok dan diteruskan), serta menghasut mereka dengan berkata: “Pada hari ini tidak ada sesiapa pun dari umat manusia yang dapat mengalahkan kamu, dan sesungguhnya aku adalah pelindung dan penolong kamu.”
(Surah al-Anfal: 48)
Al-Syaukani berkata: Berkenaan firman Allah: ‘ وَإِذْ زَيَّنَ لَهُمُ الشَّيْطَانُ أَعْمَالَهُمْ’, diriwayatkan bahawa syaitan menyerupai menjadi seseorang dari mereka dan kemudian berkata kepada mereka, “
Tidak ada seorang manusia pun yang dapat menang melawan kamu semua pada hari ini, dan sesungguhnya aku ini adalah pelindung kamu semua.”
Firman Allah: ‘لَا غَالِبَ لَكُمُ الْيَوْمَ مِنَ النَّاسِ وَإِنِّي جَارٌ لَّكُمْ’, yakni pelindung kamu semua daripada setiap musuh, atau dari kaum Bani Kinanah
. Syaitan menyerupai menjadi Suqarah bin Malik bin Ju’syum, salah seorang daripada Bani Bakar bin Kinanah
, dan sebelumnya, kaum Quraisy takut bani Bakar akan menyerang mereka dari belakang (sekiranya mereka keluar pergi ke Badar). (Lihat
Fath al-Qadir,
2/360)
Syeikh Abd al-Rahman al-Sa’di menjelaskan: Firman Allah, ‘ وَإِذْ زَيَّنَ لَهُمُ الشَّيْطَانُ أَعْمَالَهُمْ’ yakni menjadikannya indah dalam hati mereka dan menipunya, dan mengatakan, ‘وَقَالَ لَا غَالِبَ لَكُمُ الْيَوْمَ ’ yakni kerana kamu dengan jumlah, senjata dan keadaan yang mana Muhammad dan sahabat-sahabatnya tidak mampu melawanmu. Firman Allah, ‘ وَإِنِّي جَارٌ لَّكُمْ ’, yakni dari sesiapa pun yang kamu takutkan keburukannya, kerana iblis menampakkan diri dalam wujud Suraqah bin Malik bin Ju’syum al-Mudliji, dan mereka takut kepada Bani Mudlij kerana adanya permusuhan antara mereka. Syaitan berkata kepada mereka,  ‘ وَإِنِّي جَارٌ لَّكُمْ ’, maka tenanglah mereka dan hadir kesombongan dan keyakinan menang. (Lihat
Taisir al-Karim al-Rahman,
3/144)
Suraqah bin Malik bersama kaumnya Bani Mudlij menetap di sebuah lembah, yang disebut lembah Qadid. Ketika itu, Bani Mudlij adalah kabilah Arab yang paling terkenal dengan kemahiran dan kecekapan dalam mencari jejak.
Kisah Suraqah Mengejar Rasulullah SAW ketika Peristiwa Hijrah
Ketika kaum Quraisy mula menyedari pemergian Nabi Muhammad SAW bersama Abu Bakar dari Makkah menuju ke Madinah, mereka pun mengumumkan tawaran dan ganjaran yang besar bagi sesiapa yang dapat menjumpai Nabi SAW dan membawanya kepada mereka. Ramai orang musyrikin pada ketika itu tergiur dengan tawaran tersebut, termasuklah Suraqah bin Malik.
Suraqah bin Malik menceritakan, “Ketika aku sedang duduk dalam majlis kaumku, Bani Mudlij, tiba-tiba seorang lelaki dari kalangan mereka datang berdiri tercegat di hadapan kami. Ketika itu, kami sedang duduk. Lalu dia berkata, “Hai Suraqah, tadi aku lihat ada kelibat orang di tepi pantai. Aku agak Muhammad dan sahabat-sahabatnya.”
Suraqah berkata:
 Aku yakin bahawa itulah mereka, tetapi aku berkata kepada lelaki itu, “Itu bukan mereka. Apa yang kamu lihat itu ialah si fulan, si fulan yang pergi. Kami sendiri yang melihatnya.
” Aku tunggu sebentar dalam majlis itu. Kemudian aku bangun dan masuk ke rumah. Aku menyuruh pelayanku mengeluarkan kudaku yang berada di belakang bukit. Lalu, pelayan menahankan kuda itu untukku. Aku mengambil lembing dan membawanya keluar dari rumah. Aku tarik mata lembing itu ke bumi dan aku rendahkan bahagian atasnya sehingga apabila aku telah sampai kepada kudaku, terus aku menunggangnya.
Aku arahkan kuda itu membawaku sehingga hampir dengan mereka. Tiba-tiba, kudaku tergelincir, lalu aku terjatuh.
Aku bangun semula, lantas menghulurkan tanganku ke dalam sarung anak panah dan aku keluarkan beberapa anak panah, dan dengan anak-anak panah itu aku cuba membuat ramalan, adakah aku dapat memudaratkan mereka atau tidak. Tetapi yang terbit adalah yang aku tidak suka.
Aku pun terus menunggang kudaku dan aku tidak pedulikan ramalanku. Kudaku membawa aku semakin hampir sehingga aku dapat mendengar bacaan al-Quran oleh Rasulullah SAW. Baginda SAW tidak berpaling sedikit pun, tetapi Abu Bakar R.A yang banyak berpaling. Tiba-tiba kaki hadapan kudaku terbenam ke dalam bumi hingga ke paras lutut, lalu aku terjatuh lagi. Aku bingkas bangun dan menarik kaki kudaku. Tatkala sudah hampir kakinya mahu keluar, dan ia sudah mula berdiri betul, tiba-tiba kelihatan di hadapannya debu-debu yang berkilauan di langit seperti asap.
Lalu aku pun membuat ramalan lagi dengan anak-anak panahku. Ternyata yang terbit adalah yang tidak aku gemari. Lalu aku menyeru mereka supaya berdamai. Mereka pun berhenti. Aku tunggang kudaku sehingga sampai kepada mereka. Ketika aku menghadapi kesulitan untuk menangkap mereka itu, terdetiklah dalam hatiku bahawa misi Rasulullah SAW akan mendapat kejayaan. Lalu aku berkata kepada Baginda SAW, “Sesungguhnya kaummu telah menjanjikan tawaran untuk menangkapmu.” Aku pun memberitahu mereka mengenai berita-berita orang ramai yang mahu menangkap mereka. Aku tawarkan kepada mereka makanan dan bekalan, tetapi mereka tidak mengapa-apakan aku dan tidak pula meminta apa-apa kepadaku kecuali Rasulullah SAW ada berkata, “Jauhlah kamu daripada kami.” Kemudian aku meminta Rasulullah SAW supaya menulis surat jaminan keamanan untukku. Lalu Rasulullah SAW menyuruh Amir bin Fuhairah, dan ditulisnya jaminan keamanan untukku itu pada selembar kulit. Kemudian Rasulullah SAW terus beredar pergi. (Lihat
Sahih al-Bukhari
, 1/554)
Dalam satu riwayat daripada Abu Bakar R.A, katanya, “Kami sudah pun berlepas, dalam masa yang sama kaum Quraisy masih mencari kami. Tidak seorang pun yang dapat menemui kami kecuali Suraqah bin Malik bin Ju’syum yang berada di atas kudanya. Lalu aku berkata, “Pencarian ini telah menemui kita, hai Rasulullah.” Rasulullah SAW berkata, “Jangan takut kerana Allah bersama kita.” (Lihat
Sahih al-Bukhari
, 1/516)
Akhirnya, Suraqah pun pulang. Dia mendapati orang ramai masih mencari Rasulullah SAW. Lalu dia berkata, “Tidak akan kuceritakan apa-apa kepadamu. Cukuplah kerja kamu sampai di sini sahaja.” Sedangkan pada awalnya, dialah orang yang berusaha keras mahu menangkap Rasulullah SAW dan Abu Bakar R.A. Tetapi di penghujung hari itu, dia pula yang menjadi pengawal Baginda SAW. (Lihat
Zad al-Ma’ad
, 2/53;
al-Rahiq al-Makhtum
, hlm. 133)
Abu Bakar R.A menceritakan berkenaan situasi hijrah beliau bersama dengan Rasulullah SAW:
فَارْتَحَلْنَا بَعْدَمَا مَالَتِ الشَّمْسُ، وَاتَّبَعَنَا سُرَاقَةُ بْنُ مَالِكٍ، فَقُلْتُ: أُتِينَا يَا رَسُولَ اللَّهِ، فَقَالَ: «لاَ تَحْزَنْ إِنَّ اللَّهَ مَعَنَا» فَدَعَا عَلَيْهِ النَّبِيُّ صَلَّى اللهُ عَلَيْهِ وَسَلَّمَ فَارْتَطَمَتْ بِهِ فَرَسُهُ إِلَى بَطْنِهَا – أُرَى – فِي جَلَدٍ مِنَ الأَرْضِ، – شَكَّ زُهَيْرٌ – فَقَالَ: إِنِّي أُرَاكُمَا قَدْ دَعَوْتُمَا عَلَيَّ، فَادْعُوَا لِي، فَاللَّهُ لَكُمَا أَنْ أَرُدَّ عَنْكُمَا الطَّلَبَ، فَدَعَا لَهُ النَّبِيُّ صَلَّى اللهُ عَلَيْهِ وَسَلَّمَ فَنَجَا، فَجَعَلَ لاَ يَلْقَى أَحَدًا إِلَّا قَالَ: قَدْ كَفَيْتُكُمْ مَا هُنَا، فَلاَ يَلْقَى أَحَدًا إِلَّا رَدَّهُ، قَالَ: وَوَفَى لَنَا.
Maksudnya:
“Kami berangkat setelah matahari tergelincir. Lalu kami disusuli oleh Suraqah bin Malik. Aku berkata: “Kita telah disusuli, wahai Rasulullah.” Baginda bersabda: “Jangan bersedih, sesungguhnya Allah bersama kita.” Nabi SAW mendoakan kecelakaan ke atas Suraqah, lalu kaki kudanya terbenam sampai ke perutnya. Suraqah berkata: “Sesungguhnya aku merasakan kamu berdua mendoakan kecelakaan ke atasku. Maka doakanlah keselamatan bagiku. Demi Allah, aku berjanji pada kamu berdua akan mengembalikan (yakni menghalang) orang yang mencari kamu.” Nabi SAW berdoa untuknya dan dia pun selamat. Maka tidaklah Suraqah bertemu seseorang melainkan dia berkata: “Aku telah mencukupi kamu di tempat ini (tidak perlulah dicari lagi di sini).” Tidaklah dia menemui seseorang melainkan dia mengembalikannya (menghalangnya daripada Baginda).” Abu Bakar berkata: “Suraqah telah memenuhi janjinya kepada kami.”
Riwayat al-Bukhari (3615)
Dalam riwayat lain, Anas bin Malik R.A menceritakan, katanya:
أَقْبَلَ نَبِيُّ اللَّهِ صَلَّى اللهُ عَلَيْهِ وَسَلَّمَ إِلَى المَدِينَةِ وَهُوَ مُرْدِفٌ أَبَا بَكْرٍ، وَأَبُو بَكْرٍ شَيْخٌ يُعْرَفُ، وَنَبِيُّ اللَّهِ صَلَّى اللهُ عَلَيْهِ وَسَلَّمَ شَابٌّ لاَ يُعْرَفُ، قَالَ: فَيَلْقَى الرَّجُلُ أَبَا بَكْرٍ فَيَقُولُ يَا أَبَا بَكْرٍ مَنْ هَذَا الرَّجُلُ الَّذِي بَيْنَ يَدَيْكَ؟ فَيَقُولُ: هَذَا الرَّجُلُ يَهْدِينِي السَّبِيلَ، قَالَ: فَيَحْسِبُ الحَاسِبُ أَنَّهُ إِنَّمَا يَعْنِي الطَّرِيقَ، وَإِنَّمَا يَعْنِي سَبِيلَ الخَيْرِ، فَالْتَفَتَ أَبُو بَكْرٍ فَإِذَا هُوَ بِفَارِسٍ قَدْ لَحِقَهُمْ، فَقَالَ: يَا رَسُولَ اللَّهِ، هَذَا فَارِسٌ قَدْ لَحِقَ بِنَا، فَالْتَفَتَ نَبِيُّ اللَّهِ صَلَّى اللهُ عَلَيْهِ وَسَلَّمَ، فَقَالَ: «اللَّهُمَّ اصْرَعْهُ». فَصَرَعَهُ الفَرَسُ، ثُمَّ قَامَتْ تُحَمْحِمُ، فَقَالَ: يَا نَبِيَّ اللَّهِ، مُرْنِي بِمَا شِئْتَ، قَالَ: «فَقِفْ مَكَانَكَ، لاَ تَتْرُكَنَّ أَحَدًا يَلْحَقُ بِنَا». قَالَ: ” فَكَانَ أَوَّلَ النَّهَارِ جَاهِدًا عَلَى نَبِيِّ اللَّهِ صَلَّى اللهُ عَلَيْهِ وَسَلَّمَ، وَكَانَ آخِرَ النَّهَارِ مَسْلَحَةً لَهُ.
Maksudnya:
Bahawa Nabi SAW berangkat ke Madinah sambil membawa Abu Bakar (di tempat duduk belakang untanya). Abu Bakar saat itu adalah seorang syeikh (orang tua) yang dikenali (kerana janggutnya yang putih), sedangkan Nabi SAW berpenampilan sebagai seorang pemuda yang tidak begitu dikenali.” Dia berkata: Lalu seseorang telah menemui Abu Bakar dan berkata: “Wahai Abu Bakar, siapakah lelaki yang berada di depanmu?” Maka Abu Bakar menjawab: “Dia ini ialah orang yang menunjukkan jalan (hidayat Islam) kepadaku.” Dia berkata lagi: “Orang itu menyangka bahawa yang dimaksudkan itu adalah jalan (hakiki) yang dilalui (dari Mekah ke Madinah, dan Baginda adalah penunjuk jalan). Sedangkan yang dimaksudkan oleh Abu Bakar adalah jalan kebaikan (hidayah). Abu Bakar menoleh dan melihat seorang penunggang kuda yang hampir menyusul mereka. Dia berkata: “Wahai Rasulullah, penunggang kuda ini telah menyusul kita.” Nabi SAW menoleh dan mengucapkan: “Ya Allah, jatuhkanlah dia.” Maka orang itu dijatuhkan oleh kudanya. Kemudian kuda itu bangkit semula dan meringkik. Dia (penunggang kuda) berkata: “Wahai Nabi Allah, perintahkanlah kepadaku apa yang engkau kehendaki.” Baginda SAW bersabda: “Berhentilah kau di tempatmu (janganlah ikuti kami), janganlah engkau biarkan seseorang pun menyusul kami.” Dia berkata: “Pada awal harinya dia bersungguh-sungguh hendak menangkap Nabi Allah dan pada penghujung hari pula menjadi senjata untuk Baginda.”
Riwayat al-Bukhari (3911)
Kisah Terbenamnya Kaki Kuda Suraqah Bin Malik
Kata Suraqah bin Malik:
“Aku arahkan kuda itu membawa aku sehingga hampir dengan mereka. Tiba-tiba kudaku tergelincir lalu aku terjatuh. Aku bangun semula, lantas menghulurkan tanganku ke dalam sarung anak panah dan aku keluarkan beberapa anak panah dan dengan anak panah itu aku cuba membuat ramalan, adakah aku dapat memudharatkan mereka atau tidak. Tetapi yang terbit ialah yang aku tidak suka. Aku pun terus menunggang kudaku dan aku tidak pedulikan ramalanku. Kudaku membawa aku semakin hampir sehingga aku mendengar bacaan al-Qur’an oleh Rasulullah SAW. Rasulullah SAW tidak berpaling sedikit pun tetapi Abu Bakar yang banyak berpaling. Tiba-tiba kaki hadapan kudaku terbenam ke dalam bumi hingga ke paras lutut, lalu aku terjatuh lagi. Aku bangun dan menarik kudaku. Tatkala sudah hampir kakinya mahu keluar dan ia sudah mula berdiri betul. Tiba-tiba kelihatan di hadapannya debu-debu yang berkilauan di langit seperti asap.”
Sumber kisah Suraqah bin Malik yang terjatuh daripada kudanya ini ada dinukilkan di dalam kitab-kitab Sirah Nabawiyyah yang ditulis oleh para ulama’ terdahulu dan juga masa kini. Antaranya:
Kisah ini dinukilkan oleh Imam Ibn Hisyam. (Lihat
Sirah Ibn Hisyam,
1/459)
Kisah ini ada diceritakan oleh Imam Ibn Kathir. (Lihat
al-Bidayah wa al-Nihayah,
4/461)
Kisah ini juga dimuatkan oleh Syeikh Sofiy al-Rahman di dalam kitabnya. (Lihat
al-Rahiq al-Makhtim,
hlm. 167)
Syeikh Muhammad al-Ghazali juga menyebutkan kisah ini. (Lihat
Fiqh al-Sirah,
hlm. 176)
Syeikh Said Ramadhan al-Buti ada menukilkan kisah ini di dalam kitab Fiqh al-Sirahnya. (Lihat
Fiqh al-Sirah,
hlm. 134)
Keislaman Suraqah
Tatkala pembukaan kota Makkah pada tahun 8 H, dan setelah Rasulullah SAW mengakhiri pertempuran Hunain melawan Hawazin dan Thaqif pada Syawal 8H, Suraqah bin Malik telah datang menemui Rasulullah SAW dengan membawa teks jaminan keamanan yang pernah diberikan oleh Baginda Rasul SAW. Suraqah bertemu dengan Rasulullah SAW di Ji’ranah, di mana Baginda membahagi-bahagikan ghanimah perang Hunain.
Apabila sampai di hadapan Rasulullah SAW, beliau pun menunjukkan kepada Baginda teks tersebut, kemudian berkata, “
Wahai Rasulullah! Ini adalah catatan yang kamu berikan untukku. Aku adalah Suraqah bin Malik bin Ju’syum.”
Rasulullah SAW menyahutnya, “
Ini adalah hari membayar hutang budi dan memenuhi janji. Mendekatlah!”
Suraqah pun datang mendekat dan menyatakan keislamannya.
Janji Rasulullah SAW kepada Suraqah dan Tertahqiqnya Janji Tersebut
Berkenaan kisah ‘Umar R.A memakaikan gelang Kisra, maka tidak diriwayatkan dalam al-Sahih, akan tetapi ia diriwayatkan oleh al-Baihaqi dalam Dala’il al-Nubuwwah.
Ibn Kathir berkata: Diriwayatkan kepada kami bahawa ‘Umar telah memakaikan pakaian Kisra kepada Suraqah bin Malik bin Ju’syum, ketua Bani Mudlij R.A.” (Lihat
al-Bidayah wa al-Nihayah
, 10/17)
Al-Hafiz Abu Bakar al-Baihaqi berkata dalam
Dala’il al-Nubuwwah
: Abdullah bin Yusuf al-Asbahani mengkhabarkan kepada kami, Abu Sa’id bin al-A’rabi menyampaikan kepada kami, katanya: Aku dapati di dalam kitabku dengan tulisan tanganku daripada Abu Dawud, bahawa Muhammad bin ‘Ubaid menyampaikan kepada kami, Hammad menyampaikan kepada kami, Yunus menyampaikan kepada kami, daripada al-Hasan, katanya:
 أَنَّ عُمَرَ بْنَ الْخَطَّابٍ رَضِيَ اللهُ عَنْهُ أُتِيَ بِفَرْوَةِ كِسْرَى فَوُضِعَتْ بَيْنَ يَدَيْهِ وَفِي الْقَوْمِ سُرَاقَةُ بْنُ مَالِكِ بْنِ جُعْشُمٍ قَالَ: فَأَلْقَى إِلَيْهِ سِوَارَيْ كِسْرَى بْنِ هُرْمُزَ فَجَعَلَهُمَا فِي يَدَيْهِ فَبَلَغَا مَنْكِبَيْهِ فَلَمَّا رَآهُمَا فِي يَدَيْ سُرَاقَةَ قَالَ: الْحَمْدُ لِلَّهِ- سِوَارَيْ كِسْرَى بْنِ هُرْمُزَ فِي يَدِ سُرَاقَةَ بْنِ مَالِكِ بْنِ جُعْشُمٍ أَعْرَابِيٌّ مِنْ بَنِي مُدْلِجٍ وَذَكَرَ الْحَدِيثَ.
Maksudnya: Bahawa ‘Umar bin al-Khattab R.A telah dibawakan dengan pakaian dari bulu binatang Kisra, dan diletakkan di hadapannya, dan di kalangan orang ramai terdapat Suraqah bin Malik bin Ju’syum, katanya: Maka dia menyerahkan dua gelang Kisra bin Hurmuz, lalu dia meletakkan di tangannya, sehingga sampai ke bahunya. Apabila dia melihat kedua-duanya di tangan Suraqah, dia pun berkata: “Alhamdulillah. Gelang Kisra pada tangan Suraqah bin Malik bin Ju’syum, seorang A’rabi dari Bani Mudlij. Lalu dia menyebut hadith tersebut. (Lihat
Dala’il al-Nubuwwah,
6/325)
Adapun secara khusus berkenaan janji Nabi SAW untuk memakaikan dua gelang itu, Ibn Hajar telah menyebutkan dalam kitabnya,
al-Isabah
 tentang janji yang mulia itu daripada al-Hasan secara mursal, katanya:
أَنّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ لِسُرَاقَةَ بْنِ مَالِكٍ: كَيْفَ بِكَ إِذَا لَبِسْتَ سِوَارَيْ كِسْرَى؟ قَالَ: فَلَمَّا أُتِيَ عُمَرُ بِسِوَارَيْ كِسْرَى وَمِنْطَقَتِهِ وَتَاجِهِ دَعَا سُرَاقَةَ بْنَ مَالِكٍ فَأَلْبَسَهُ إِيَّاهُمَا، وَكَانَ سُرَاقَةُ رَجُلا أَزَبَّ كَثِيرَ شَعْرِ السَّاعِدَيْنِ، وَقَالَ لَهُ: ارْفَعْ يَدَيْكَ. فَقَالَ: اللَّهُ أَكْبَرُ، الْحَمْدُ للَّه الَّذِي سَلَبَهُمَا كِسْرَى ابْنَ هُرْمُزَ، وَأَلْبَسَهُمَا سُرَاقَةَ بْنَ مَالِكِ بْنِ جُعْشُمٍ الأَعْرَابِيّ.
Maksudnya: Ibn ‘Uyainah berkata, daripada Israel Abi Musa, daripada al-Hasan, bahawa Rasulullah SAW bersabda kepada Suraqah bin Malik: “Bagaimana jika kamu memakai gelang Kisra?” Dia berkata: “Apabila ‘Umar dibawakan gelang Kisra, berserta pengikat pinggang dan mahkotanya, lalu dia memanggil Suraqah dan memakaikan kepadanya. Suraqah adalah seorang lelaki yang banyak bulu pada lengannya. Lalu dia berkata kepadanya: Angkat tanganmu dan ucapkanlah: Segala puji bagi Allah yang telah mencabut kedua-duanya dari Kisra bin Hurmuz dan memakaikan kedua-duanya kepada Suraqah al-A’rabi. (Lihat
al-Isabah fi Tamyiz al-Sahabah,
3/36)
Ibn ‘Abd al-Bar menyebut dalam kitabnya
al-Isti’ab,
bahawa diriwayatkan bahawa Nabi Muhammad SAW sempat berkata kepada Suraqah bin Malik:
كَيْفَ بِكَ إِذَا لَبِسْتَ سِوَارَيْ كِسْرَى؟ قَالَ: فَلَمَّا أُتِيَ عُمَرُ بِسِوَارَيْ كِسْرَى وَمِنْطَقَتِهِ وَتَاجِهِ دَعَا سُرَاقَةَ بْنَ مَالِكٍ فَأَلْبَسَهُ إِيَّاهُمَا، وَكَانَ سُرَاقَةُ رَجُلا أَزَبَّ كَثِيرَ شَعْرِ السَّاعِدَيْنِ، وَقَالَ لَهُ: ارْفَعْ يَدَيْكَ. فَقَالَ: اللَّهُ أَكْبَرُ، الْحَمْدُ للَّه الَّذِي سَلَبَهُمَا كِسْرَى ابْنَ هُرْمُزَ الَّذِي كَانَ يَقُولُ: أَنَا رَبُّ النَّاسِ، وَأَلْبَسَهُمَا سُرَاقَةَ بْنَ مَالِكِ بْنِ جُعْشُمٍ أَعْرَابِيٌّ رَجُلٌ مِنْ بَنِي مُدْلِجٍ،
Maksudnya: “Bagaimana jika engkau mengenakan dua gelang milik Kisra?”  Kemudian, tatkala Umar bin al-Khattab (menjawat jawatan sebagai Khalifah), dan dikirimkan kepada Umar dua gelang Kisra, pengikat pinggangnya dan mahkotanya, lalu Umar memanggil Suraqah dan memakaikannya kepadanya. Kata Umar kepada Suraqah: “Angkatlah kedua-dua tanganmu! Dan ucapkanlah, ‘Allahu akbar!’ Segala puji hanya bagi Allah yang telah mengambilnya dari Kisra bin Hurmuz yang menyatakan dia adalah tuhan manusia, lalu Allah pakaikan kepada Suraqah bin Malik bin Ju’syum, seorang Badwi dari Bani Mudlij.” (Lihat
al-Isti’ab fi Ma’rifah al-Ashab
, 2/581)
Kewafatan
Suraqah bin Malik meninggal dunia pada tahun 24 H, pada awal pemerintahan Khalifah Uthman bin ‘Affan R.A.
Bertarikh: 28 Julai 2023 bersamaan 10 Muharram 1445 H


#2414: Laluan Hijrah Rasulullah SAW

Soalan:
Assalamualaikum Dato’ Seri. Boleh terangkan secara ringkas laluan yang dilalui Rasulullah SAW semasa hijrah Baginda SAW ke kota Madinah?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Bagi menjawab persoalan di atas, kami terangkan dengan ringkas berkenaan perjalanan hijrah Rasulullah SAW daripada kota Makkah ke kota Madinah seperti berikut:
Pada malam 27 Safar tahun ke-14 kenabian, Rasulullah SAW bergerak keluar daripada rumahnya, menuju ke rumah Abu Bakar al-Siddiq dan berjalan keluar dari kota Makkah menuju ke kota Madinah. Selepas berjalan beberapa lama, mereka sampai ke gua Thaur dan bermalam di sini selama 3 malam.
Kemudian, Baginda Rasulullah SAW dan Abu Bakar RA meneruskan perjalanan melalui Hudaibiyah, kota Asfan dan Khulais. Beliau berhenti seketika di perkampungan Ummu Ma’bad dan sempat meminum susu kambing di sana dan meneruskan lagi perjalanan ke al-Juhfah sebelum meneruskan perjalanan mereka
Pada 8 Rabi’ul Awwal bersamaan 23 September 622 M, Rasulullah SAW tiba di Quba’. Di sinilah masjid pertama yang dibina oleh Rasulullah SAW dan juga masjid pertama yang dibina di dalam sejarah Islam dan ia dinamakan sebagai Masjid Quba.
4 hari kemudian, pada 12 Rabi’ul Awwal bersamaan 27 September 622 M, Rasulullah SAW tiba di kota Madinah al-Munawwarah dan Rasulullah SAW disambut oleh penduduk Madinah dengan penuh kegembiraan dan keyukuran.
Gambar rajah perjalanan hijrah Rasulullah SAW ada terdapat di dalam buku kami
Garis Hayat al-Rasul SAW
, hlm. 73
Akhir kalam, marilah sama-sama kita berdoa semoga Allah SWT kurniakan kepada kita kebaikan di dunia dan di akhirat dan diberi kemudahan dalam kehidupan:
اللَّهُمَّ لَا سَهْلَ إلا ما جَعَلْتَهُ سَهْلاً، وَأَنْتَ تَجْعَلُ الْخَزْنَ إِذَا شِئْتَ سَهْلاً
Maksudnya:
“Ya Allah! Tiada kemudahan kecuali apa yang Engkau jadikannya sebagai kemudahan. Dan Engkaulah yang menjadikan perkara yang sukar itu jika Engkau kehendaki dengan kemudahan.”
Riwayat al-Baihaqi dalam
al-Da’awat al- Kabir
 (265), Ibn Hibban (974) dan Ibn al-Sunni dalam
‘Amal al-Yaum wa al- Lailah
 (351)
Bertarikh: 28 Julai 2023 bersamaan 10 Muharram 1445 H


#2415: Tujuan Memberi Salam Dalam Solat

Soalan:
Assalamualaikum Dato’, saya ingin bertanya berkaitan dengan memberi salam pada akhir solat. Saya tertanya-tanya apakah maksud salam tersebut? Kalau memberi salam ketika berjumpa orang maksud kita mendoakan kesejahteraan beliau. Tetapi adakah memberi salam di akhir solat itu membawa maksud kita memberi salam kepada Rasul SAW kerana baru sahaja selesai selawat keatas Baginda SAW ketika tahiyyat Akhir tadi atau ada membawa maksud selain itu? Dan kenapa memberi salam ke kanan dan kekiri selain perbuatan itu adalah sunnah Baginda SAW, apakah maksud salam itu ustaz. Terima kasih merungkaikan pertanyaan saya.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Solat yang sah dan sempurna adalah yang memenuhi rukun-rukun serta syarat-syaratnya. Rukun adalah bahagian yang asas bagi sesuatu perkara. Contohnya dinding bagi sesebuah bilik. Oleh itu bahagian-bahagian solat adalah rukun-rukunnya. Solat tidak akan sempurna dan tidak sah kecuali dengan menyempurnakan kesemua bahagiannya mengikut cara dan susun atur yang datang daripada Rasulullah SAW sebagaimana yang diterimanya daripada Jibril AS. Semua rukun solat dapat kita rumuskan kepada 13 perkara. (Lihat
al-Fiqh al-Manhaji
, 1/141)
Memberi salam yang pertama adalah termasuk di dalam rukun solat kategori
qauliyyah
. Ianya dinamakan sebagai
qauliyyah
 kerana disyaratkan kepada orang yang solat bagi melafazkan sebutannya yang didengari dirinya sendiri. (Lihat
al-Taqrirat al-Sadidah
, hlm. 208)
Memberi salam yang pertama adalah wajib berdasarkan sabda Nabi Muhammad SAW:
مِفتاحُ الصَّلاةِ الطُّهورُ، وتحريمُها التَّكبيرُ، وتحليلُها التَّسليمُ
Maksudnya
:
 “Kunci solat (tanpanya solat tidak sah) adalah bersuci (berwudhuk), pengharamannya (haram daripada melakukan perbuatan-perbuatan lain) adalah ketika bertakbir (takbirat al-Ihram) dan penghalalannya (halal untuk melakukan perbuatan-perbuatan lain) adalah setelah memberi salam.”
Riwayat Abu Daud (618) dan al-Tirmizi (238). Hadith ini dinilai
hasan lighairihi
 oleh Syeikh Syu’aib al-Arna’uth.
Dalam menjelaskan hadis ini, Imam Nawawi berkata:
“Kesimpulannya, memberi salam adalah merupakan rukun daripada rukun-rukun solat. Tidak sah sesuatu solat itu melainkan dengannya. Dan tidak ada yang dapat mengambil tempatnya (menggantikannya). Sekurang-kurangnya hendaklah dia menyebut lafaz salam
(السَّلَامُ عَلَيْكُمْ).
 Sekiranya dia kurang satu huruf daripada huruf-hurufnya ini, tidak sah salamnya itu.”
 (Lihat
al-Majmu’ Syarh al-Muhazzab,
3/475)
Lafaz salam yang paling ringkas adalah
(السَّلَامُ عَلَيْكُمْ)
 sebanyak sekali, dan yang sebaik-baiknya ialah
(السَّلَامُ عَلَيْكُمْ وَرَحْمَةُ اللَّهِ)
 sebanyak dua kali, iaitu pada kali pertama sambil berpaling ke kanan dan pada kali kedua pula berpaling ke kiri. (Lihat
al-Fiqh al-Manhaji
, 1/141;
al-Mu’tamad fi al-Fiqh al-Syafie
, 1/300;
Mughni al-Muhtaj
, 1/385 dan
Raudhah al-Talibin
, 1/267-268)
Hal ini adalah berdasarkan hadis, daripada Sa’d bin Abi Waqqas RA :
كُنْتُ أَرى رَسولَ اللهِ ﷺ يُسَلِّمُ عن يَمِينِهِ، وَعَنْ يَسارِهِ، حتّى أَرى بَياضَ خَدِّهِ
.
Maksudnya
: “
Aku melihat Rasulullah SAW mengucapkan salam ke kanan dan ke kirinya hingga kelihatan putih pipinya.
”
Riwayat Muslim (582)
Menjawab bagi persoalan di atas kami katakan, salam merupakan salah satu rukun daripada rukun-rukun solat yang mana sekiranya meninggalkannya maka tidak sah lah solat seseorang itu. Yang demikian sebagaimana hadith yang telah kemi terangkan di atas. Adapun soalan apakah tujuan dan maksud salam tersebut? Maka kami katakan salam tersebut adalah bertujuan untuk tiga perkara iaitu :
Keluar daripada solat

Memberi salam kepada malaikat yang berada di kanan dan kiri (Raqib dan Atid)
Memberi salam kepada saudara seislam yang sama-sama mengerjakan solat
Imam al-Nawawi menyebut: Imam melakukan salam  yang pertama bertujuan memberi salam kepada orang yang berada di sebelah kanannya dan kepada  malaikat sebelah kanan . Imam juga berniat  melakukan salam kedua dengan memberi salam kepada orang yang berada di sebelah kirinya dan kepada malaikat yang berada di sebelah kiri. Sementara itu, bagi yang berjemaah mereka memberi salam yang pertama bertujuan untuk keluar dari solat , memberi salam kepada Imam, para malaikat, dan para jemaah yang berada di sekelilingnya iaitu di barisan belakang, di sampingnya, dan di hadapannya. Mereka juga melakukan salam kedua bertujuan  memberi salam kepada malaikat dan para jemaah yang berada di sekelilingnya. (Lihat
al-Muhazzab,
1/152)
Ibn Uthaimin menyatakan: Sekiranya dia mempunyai jemaah maka salam itu adalah ke atas mereka, sekiranya dia bersendirian maka salam itu adalah ke atas malaikat yang berada kiri dan kanan. (Lihat
Syarh al-Mumti’
, 3/208)
Justeru kami katakan, ibadah solat ini merupakan ibadah yang  berbentuk
tauqifiyyah
dan kita dituntut untuk melakukan solat sebagaimana yang telah diajar oleh Rasulullah SAW.
Diriwayatkan daripada  Malik bin al-Huwairith bahawa Rasulullah SAW bersabda:
صَلُّوا كما رَأَيْتُمُونِي أُصَلِّي
Maksudnya:
 “
Solatlah sepertimana kamu semua melihat aku solat.
”
Riwayat al-Bukhari (6008)
Semoga Allah memberi kefahaman yang jelas dalam melakukan ibadat kepadanya dan kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya
:
 “Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
(Surah Ibrahim: 40)
Wallahua’lam
Bertarikh: 28 Julai 2023 bersamaan 10 Muharram 1445 H


#2416: Melakukan Haji Tanpa Permit

Soalan:
Assalamualaikum Dato’ Seri. Bolehkah Datuk perjelaskan hukum mereka yang membuat haji secara tidak sah dan tanpa permit haji dari negara Arab Saudi. Kebelakangan ini banyak kisah didengari jemaah Malaysia mula buat haji secara sendirian tanpa memperoleh permit haji sedangkan terangan kerajaan Saudi melarang perbuatan tersebut. Ada yang sengaja masuk Mekah tanpa ihram untuk lepas dari sekatan di sempadan Mekah semata mata kerana ini dan sanggup membayar dam. Apa pandangan Datuk akan hal ini?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Istita’ah dalam Haji
Dalam perbahasan fuqaha mengenai istita’ah, Wahbah al-Zuhaili membawakan pandangan Mazhab Hanafi yang meletakkan antara syarat kemampuan atau istitha’ah dari sudut fizikal adalah tiada larangan daripada pemerintah yang zalim untuk keluar menunaikan haji. (Lihat
al-Fiqh al-Islami wa Adillatuh
, 3/415)
Jika difahami kenyataan di atas secara
qiyas al-awla
, maka perintah larangan yang dikeluarkan oleh pemerintah yang adil adalah lebih utama untuk ditaati. Pemerintah yang adil sudah pasti tidak akan mengeluarkan larangan mengerjakan ibadat kecuali dengan alasan-alasan yang kukuh dan disokong oleh syarak berasaskan prinsip-prinsip Siyasah Syar’iyyah.
Syeikh Abdul Wahhab Khallaf membawakan beberapa tafsiran berkenaan Siyasah Syar’iyyah, antaranya ialah:
Pemberian kuasa kepada pemerintah untuk bertindak menurut maslahah, selagi mana tidak menyanggahi usul agama, meskipun tiada dalil khusus berkenaannya.
Pelaksanaan maslahah mursalah; ini kerana maslahah mursalah merupakan bab yang tiada dalil syar’ie yang menghukumnya sebagai mu’tabar (diambil kira) atau yang tertolak (mulghah).
Berdasarkan pandangan para ulama ini, beliau membuat kesimpulan bahawa ilmu Siyasah Syar’iyyah bermaksud suatu ilmu yang membahaskan urusan-urusan pentadbiran sebuah negara Islam dari sudut undang-undang, polisi dan sistem yang bertepatan dengan usul agama Islam, meskipun tiada nas syarak yang menyatakannnya secara spesifik. (Lihat a
l-Siyasah al-Syar’iyyah
, 6-7)
Hukum-hakam dalam kategori ini bersifat fleksibel dan syara’ tidak memutuskannya secara terperinci. Sebaliknya hukum hakam dalam kategori ini diserahkan kepada ijtihad dan kebijaksaan pemerintah berdasarkan kepentingan dan keadaan umat Islam.
Melakukan Haji Tanpa Tasrih (Permit)
Dalam memutuskan sesuatu keputusan, pemerintah sentiasa akan mengambil kira kemaslahatan umum rakyat. Kaedah menyebut:
تَصَرُّفُ الْإِمَامِ عَلَى الرَّعِيَّةِ مَنُوطٌ بِالْمَصْلَحَةِ
Maksudnya:
“
Tindakan pemerintah terhadap rakyatnya hendaklah berasaskan maslahah.”
Para ulama menetapkan bahawa segala tindakan yang ditetapkan pihak pemerintah wajib didasari dengan maslahah dan kebaikan untuk masyarakat umum seluruhnya; iaitu rakyat yang berada di bawah tadbir urusnya. Sekiranya tindakan tersebut bertentangan dengan tujuan dan objektif yang asal, maka tindakan tersebut dianggap tidak sah dan tidak terpakai dari sudut Syarak. (Lihat
Mausu’ah al-Qawa’id al-Fiqhiyyah
, 2/308)
Justeru, dalam hal ini, kerajaan Arab Saudi tidak akan menetapkan peraturan yang ketat dalam hal ini melainkan terdapatnya maslahah yang lebih utama untuk dijaga, antaranya adalah untuk mengelakkan daripada kesesakan yang dahsyat di ketika menunaikan haji yang boleh menyebabkan kesukaran umat Islam lain menunaikan haji.
Selain itu, kerajaan Arab Saudi sangat tegas dalam hal ini, sehingga mereka meletakkan peraturan yang sangat ketat bagi membendung haji yang dilakukan tanpa permit ini.  Jabatan Keselamatan Awam Arab Saudi menyatakan bahawa jemaah haji tanpa permit bakal berdepan dengan hukuman penjara, sebanyak 10, 000 Riyal, dihantar pulang ke negara asal dan larangan memasuki Arab Saudi selama 10 tahun, jika disabitkan kesalahan.
Agensi Berita Arab Saudi (SPA) menyatakan bahawa mana-mana rakyat tempatan yang ditahan membawa jemaah haji tanpa permit pula bakal berdepan hukuman penjara sehingga enam bulan dan denda sehingga 50,000 Riyal bagi setiap kesalahan.”
Kesimpulan
Sebagai kesimpulan, kami katakan bahawa
 haji yang dilakukan tanpa permit adalah sah, tetapi berdosa kerana melanggar peraturan yang ditetapkan oleh pemerintah setempat yang mengutamakan maslahah umum umat Islam.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 28 Julai 2023 bersamaan 10 Muharram 1445 H


#2417: Membaca Novel Barat

Soalan:
Assalamualaikum wrt.wbt. Jika saya berminat membaca buku yang bukan terhad kepada bidang agama sahaja seperti buku novel dan buku-buku barat atas dasar mencari hikmah yang hilang. Apakah hukumnya?  Ayah saya melarang saya membaca buku-buku seperti ini. Jika saya tetap membaca adakah dikira sebagai derhaka? Bolehkan saya teruskan pembacaan?

Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
اقْرَأْ بِاسْمِ رَبِّكَ الَّذِي خَلَقَ
Maksudnya: “Bacalah (wahai Muhammad) dengan nama Tuhanmu yang menciptakan (sekalian makhluk)”
Surah al-‘Alaq (1)
Menurut Dr. Wahbah al-Zuhaili dalam tafsirnya, bahawa antara maksud bagi ayat ini adalah Allah SWT menyuruh RasulNya supaya menjadi seorang pembaca dengan kekuasaan Allah yang menciptakanNya. (Lihat
Tafsir al-Munir
, 30/316)

Berkenaan membaca buku juga, kami telah nyatakan dalam artikel sebelum ini:
#2305: Membaca Kitab-Kitab yang Batil[1]

Berbalik kepada soalan di atas, kami nyatakan
jika sekiranya saudari membaca buku atau novel barat atas dasar menambah pengetahuan, motivasi, mengkaji, vokabulari dan seumpamanya, maka tidak menjadi masalah untuk membacanya dan diharuskan. Namun, jika pembacaan buku-buku barat tersebut berkait dengan agama/keyakinan/kepercayaan, maka haram hukumnya bagi mereka yang tidak mempunyai kefahaman agama yang mantap. Hal ini kerana ia boleh menyebabkan ketaksuban sehingga menyebabkan keyakinan goyah terhadap agama.
 Oleh sebab itu, ayah saudari tidak membenarkan membaca buku-buku sedemikian kerana khuatir perkara sebegitu akan terjadi.
Jika sekiranya terdapatnya hikmah serta ilmu yang diperolehi maka ia termasuk dalam kata-kata Nabi SAW, di mana diriwayatkan daripada Abu Hurairah R.A, bahawa Nabi SAW bersabda:
الْكَلِمَةُ الْحِكْمَةُ ضَالَّةُ الْمُؤْمِنِ فَحَيْثُ وَجَدَهَا فَهُوَ أَحَقُّ بِهَا
Maksudnya:
 “Hikmah kebijaksanaan merupakan harta yang hilang milik orang Mukmin; di mana sahaja dia dapatinya, maka dialah yang paling berhak ke atasnya.”
Riwayat al-Tirmizi (2687)
Justeru itu, membaca buku merupakan satu budaya dan hobi yang amat baik kerana ia boleh menambahkan ilmu pengetahuan dan mematangkan corak fikiran seseorang. Namun, pilihlah buku-buku yang baik yakni yang tidak mendatangkan mudarat kepada pemikiran sehingga menyebabkan keyakinan kita kepada agama goyah.
Kami akhiri dengan doa:
اللَّهُمَّ إِنَّا نَسْأَلُكَ عِلَّما نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
[1]

https://maktabahalbakri.com/2305-membaca-kitab-kitab-yang-batil/
Bertarikh: 28 Julai 2023 bersamaan 10 Muharram 1445 H


#2418: Kepentingan Peka Terhadap Sejarah

Soalan:
Assalamualaikum Dato’ Seri. Mengapa kita mesti peka kepada sejarah?
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Menjawab persoalan di atas, kami nukilkan pandangan Syeikh Mohammed El-Moctar El-Shinqiti:
Kepekaan terhadap sejarah merupakan satu juzuk asas dalam sesebuah umat yang ingin membina masa depannya di atas nilai-nilainya yang tersendiri. Nilai-Nilai ini terpahat pada umat Islam mengingat ikatan tamadunnya dengan wahyu, dan mengingat warisan sejarahnya yang sangat luas. Dengan kesedaran yang betul tentang sejarah, umat ini akan dapat merealisasikan tiga perkara:
Menggariskan batas pemisah antara wahyu dan sejarah, dengan berpaut pada al-Quran dan Sunnah, dan mengambil iktibar daripada pengalaman sejarah
, tanpa menjadikannya sebagai asas yang dibangun di atasnya atau satu ukuran yang dihakimi atas landasnya.
Meletakkan had pemisah antara prinsip dan wasilah dalam realisasi-realisasi sejarahnya.
 Dengan ini, pintu bagi pembaharuan wasilah sentiasa terbuka tanpa memesongkan prinsip yang ada. Dan tidak kekal jumud kepada satu wasilah tertentu meski telah terbukti kebaikannya pada masa lalu.
Menggariskan sempadan yang memisahkan antara kedudukan seseorang dengan kesucian prinsip.
 Seseorang itu dinilai kedudukannya berasaskan ketundukannya kepada prinsip. Manakala mempertahankan status kedudukan seseorang itu yang membawa kepada merendah-rendahkan prinsip atau membuatkan manusia terkeliru, maka ia sebenarnya telah terpesong daripada tujuan asalnya.
Menjadi suatu keunikan dalam zaman permulaan pembentukan sejarah mana-mana umat untuk diberi perhatian dan keutamaan yang khusus. Kepekaan terhadap sejarah pada zaman permulaan itu menjadi satu kemestian yang lazim, mengingat wujudnya campur aduk antara prinsip, wasilah dan individu pada peringkat ini. Selalunya, zaman permulaan ini akan bertukar pada pemikiran generasi yang berikut menjadi zaman yang dikultuskan. Bukan mengkultuskan prinsip belaka (kerana perkara ini memang sudah dituntut), malah mengkultuskan wahana dari zaman tersebut dan individu-individunya.
Berasaskan kesemua perkara ini, risalah ini bertujuan untuk membantu membangunkan kesedaran sejarah yang seimbang seputar perselisihan pendapat politik dalam kalangan mereka yang hidup di zaman yang terawal (terutama para sahabat RA) berserta penekanan terhadap apa yang telah disuguhkan oleh Syeikh Al-Islam Ibnu Taimiyyah dan sebahagian ahli hadith terkait hal ini. Sungguh terdapat beberapa pertimbangan yang membuatkan saya terdorong untuk menulis berkisar tajuk ini. Antaranya ialah:
Sesungguhnya generasi sahabat RA merupakan generasi pelopor dalam tarikh Islam. Inilah generasi yang memuliakan Rasulullah SAW serta membantu baginda, generasi peletak asas negara Islam yang pertama serta mengembangluaskan sempadan wilayahnya.
 Oleh hal yang demikian, setiap apa yang datang daripada generasi ini dikira sebagai acuan asas secara langsung atau tidak langsung-bagi kalangan yang mengikuti mereka daripada generasi-generasi Islam setelah itu. Maka bagi setiap kebenaran daripada perlakuan mereka terdapat nilai landasan asasnya dan bagi kesilapan mereka juga terdapat bahayanya yang khusus mengingat kebanyakan manusia cenderung untuk bermudah-mudah dalam meniru tokoh besar dalam semua perkara.
Sesungguhnya pertelingkahan politik yang timbul di kalangan para sahabat RA ini memberi pengaruh terhadap keseluruhan tahapan sejarah Islam. Bahkan tamadun Islam sendiri ditempa dan mengambil bentuk dan karakteristiknya yang khusus sejak kurun pertama hijrah sehinggalah hari ini
. Ia sememangnya merupakan anak kunci bagi sejarah Islam dan masyarakat Islam itu sendiri. Ibnu Taimiyyah pernah mengungkapkan hal ini dengan menyatakan: “Dan pertentangan lisan dan secara fizikal (oleh para sahabat itu) merupakan asal usul dari apa yang telah melanda umat setelah itu. Sayogianya orang yang berfikir mengambil iktibar daripada peristiwa tersebut.”
Sesungguhnya memahami fasa-fasa sejarah umat yang

sensitif itu melalui penilaian semula yang teliti inilah yang memungkinkan kita untuk memahaminya melampaui kerumitan- kerumitannya yang sehingga kini masih berakar dalam fikiran serta realiti umat hari ini.
 Dan pengambilan iktibar yang dihimbau oleh Ibnu Taimiyyah itu tidak akan tercapai melainkan dengan meninjau fasa-fasa bersejarah ini dengan kajian yang mendalam berpandukan prinsip Islam yang memberi petunjuk, kerana bagaimana mungkin kita mengambil iktibar daripada hal yang kita sendiri jahil tentang hakikatnya, dan berdiam diri daripada bercakap tentangnya.
Sesungguhnya kebanyakan mereka yang bersungguh-sungguh mengkaji zaman tersebut tidak menggunakan manhaj yang adil dan pertengahan, yang menggabungkan antara kesucian prinsip dan kedudukan individu. Sebaliknya mereka terbawa dalam reaksi, yang menyebabkan mereka terheret dalam ghuluw (ekstrim).
 Dan bukanlah maksudku di sini keekstriman syiah kerana ini kiranya sudah sangat jelas dan ramai yang bersungguh-sungguh menentangnya. Sebaliknya apa yang saya maksudkan di sini adalah keekstriman sebahagian golongan Ahlu al-Sunnah yang bertindak balas terhadap Syi’ah. Dan keekstriman mereka ini tersembunyi lagi halus kerana ia tampil atas nama membela para sahabat RA yang mulia. (Lihat
Pertelingkahan Politik dalam Kalangan Para Sahabat
, hlm. 1)
Akhir kalam, semoga penjelasan di atas, menjadi pemangkin kepada kita semua dalam memahami dan mencintai sejarah.
Marilah sama-sama kita munajat dan berdoa kepada Allah SWT:
اللَّهُمَّ إِنَّا نَسْأَلُكَ الْعَافِيَةَ في الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنَ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 28 Julai 2023 bersamaan 10 Muharram 1445 H


#2419: Pemindahan Kepala (Head Transplant)

Soalan:
Assalamualaikum Dato’ Seri.  Apakah hukum pemindahan kepala (
head transplant
) ke badan lain? Adakah ia dibenarkan? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan menceritakan serba sedikit latar belakang pemindahan kepala atau
head transplant
 ini. Ia mungkin kedengaran seperti sesuatu dari fiksyen sains, tetapi apabila sains perubatan semakin maju, mungkin suatu hari nanti ada peranan untuk pembedahan pemindahan kepala. Pemindahan kepala secara teorinya akan melibatkan pembedahan menggantikan kepala seseorang yang menghidap penyakit terminal dan menyambungkan saluran darah, otot, trakea dan esofagus mereka dengan struktur badan penderma tersebut. Prosedur pemindahan kepala yang dicadangkan baru-baru ini juga melibatkan penggabungan saraf tulang belakang penerima dan penderma.
Selepas pembedahan tulang belakang dan terapi fizikal boleh memulihkan fungsi saraf (deria) dan fungsi motor. Walau bagaimanapun, fungsi lain seperti bernafas dan makan perlu disokong sementara waktu oleh ventilator dan tiub suapan sebelum sambungan antara otak dan badan dapat pulih dengan secukupnya. Bersama-sama dengan ketidakpastian manfaat perubatan pemindahan kepala, terdapat juga kemungkinan risiko yang berkaitan dengan prosedur, termasuk sakit neuropatik kronik, penolakan badan penderma dan ketoksikan organ imunosupresan.
Memandangkan kaedah pembedahan telah menjadi lebih tepat dan konsisten, prosedur seperti pemindahan tisu dan organ serta penyambungan semula (menyambungkan semula bahagian badan yang terputus) mempunyai kadar kejayaan yang agak tinggi. Dengan lebih satu abad kemajuan dalam pemindahan organ, sesetengah pesakit dan pakar bedah telah mula melihat pemindahan kepala sebagai penyelesaian yang berpotensi untuk penyakit progresif yang terminal dengan masa tetapi tidak memberi kesan kepada fungsi otak.
Terdapat kejayaan yang terhad dalam prosedur pemindahan kepala yang dilakukan pada tikus, anjing dan monyet. Ramai pakar bedah telah mengkritik tahap kejayaan semasa yang telah dicapai dalam model haiwan. Selain itu, komuniti perubatan telah mempersoalkan sama ada teknik itu sudah cukup dibangunkan untuk melakukan pemindahan kepala secara praktikal atau beretika pada subjek manusia. Keberkesanan menggunakan badan penderma untuk satu penerima dan bukannya pemindahan pelbagai organ juga telah dipertikaikan. Pakar Bedah Sergio Canavero dan Xiaoping Ren, antara lain, merancang untuk mencuba pemindahan kepala manusia pertama pada tahun-tahun akan datang.
Sukar untuk menjangka siapa yang mungkin atau mungkin tidak sesuai sebagai calon yang ideal untuk pemindahan kepala. Kriteria pengecualian ini akan dirangka sebaik sahaja prosedur dilaksanakan dan potensi risiko untuk komplikasi dan kegagalan lebih difahami. Seperti yang dinyatakan, keabnormalan yang menjejaskan otak mungkin menjadi kriteria pengecualian. Seseorang yang menjalani pemindahan kepala perlu mempunyai banyak sokongan sosial, termasuk penjagaan perubatan berterusan dan bantuan untuk menjalani aktiviti kehidupan seharian, selama berbulan-bulan jika tidak bertahun-tahun. Kos yang berkaitan dengan prosedur itu sendiri juga berkemungkinan besar, dan sebagai satu kaedah percubaan pada mulanya, ia mungkin tidak termasuk di bawah perlindungan oleh insurans kesihatan.
Belum ada pemindahan kepala yang pernah dilakukan ke atas seseorang. Namun begitu, pakar bedah yang berminat untuk melaksanakan prosedur tersebut telah menyediakan protokol yang merancang langkah pemindahan kepala untuk masa hadapan. Walau bagaimanapun, terdapat banyak kritikan oleh pakar perubatan lain tentang kepentingan atau kaitan penyelidikan eksperimen yang disebut dalam protokol yang dicadangkan untuk pemindahan kepala manusia ini kerana contoh-contoh kes pembedahan yang ditetapkan dan telah dilakukan ke atas haiwan tidak selalunya boleh digunakan untuk pembedahan manusia.
Banyak alat dan teknik yang dirancang, seperti transeksi saraf tunjang, fusogens kimia (agen yang membolehkan sel bergabung bersama), dan rangsangan saraf tunjang masih belum dikaji dengan baik untuk kegunaannya yang relevan dalam pemindahan kepala manusia.
[1]
Tambahan lagi, dalam banyak eksperimen, kepala penerima tidak dialih keluar, tetapi pada yang lain ia telah dikeluarkan. Eksperimen terhadap haiwan bermula pada awal 1900-an. Sehingga 2023, tiada kejayaan yang berkekalan telah dicapai.
[2]
Seterusnya, berkenaan hukum derma organ, para ulama berbeza pendapat mengenainya. Ada yang tidak bersetuju dan ada juga dalam kalangan mereka yang mengharuskannya. Kami telah menjawabnya dalam artikel kami,
#23: Derma Organ dan Tisu.
[3]
 Ringkasnya, dalam artikel tersebut,
kami berpendapat bahawa hukum pendermaan organ dan tisu adalah harus dan amat digalakkan, berpandukan kepada syarat-syarat yang telah digariskan.
 Pada asasnya, terdapat empat syarat sebagaimana berikut:
Hendaklah orang yang diambil sebahagian daripada anggotanya itu telah memberi keizinan sebelum kematiannya dan dia ialah seorang yang berakal waras, sudah baligh dan tidak ada paksaan atau telah diizinkan oleh walinya setelah kematiannya.
Hendaklah terbukti dan meyakinkan bahawa pemindahan itu akan berhasil pada umumnya.
Hendaklah dipastikan bahawa pemindahan itu semata-mata untuk tujuan perubatan dan bukan untuk maksud atau tujuan lain.

Tidak ada unsur kontrak jual beli dalam pemindahan organ tersebut.
Pendapat ini juga adalah selari dengan pendapat yang dipegang oleh sebahagian ulama seperti Syeikh Hasanain Makhlouf, Syeikh Jad al-Haq ‘Ali Jad al-Haq, Syeikh ‘Abd al-Rahman al-Sa‘di, Syeikh Ibrahim al-Ya’qubi, Dr. Ahmad Sharafuddin, Dr. Rauf al-Shalabi dan ramai lagi. Selain itu juga, institusi-institusi fatwa seluruh dunia seperti Majlis Ugama Islam Singapura, Majlis Ulama Besar Arab Saudi, Majlis Fatwa Kuwait, Majma’ al-Fiqh al-Islami, Majma’ al-Fiqh al-Islami al-Hind, The Islamic Shariah Council UK termasuk Malaysia menghukumkan ia harus dengan syarat-syarat yang telah digariskan.
Hukum pemindahan kepada (
head transplant
)
Berbalik kepada soalan yang diajukan, sekalipun majoriti ulama berpendapat perdermaan organ adalah diharuskan tetapi terdapat beberapa jenis organ yang mereka berselisih pendapat mengenainya sama ada boleh didermakan atau tidak, begitu juga organ yang tidak boleh untuk didermakan.  Sebagaimana yang telah dijelaskan, pemindahan kepala ini melibatkan cantuman kepala satu organisma ke badan organisma lain. Jadi, badan organisma tersebut pasti mengandungi organ-organ yang lengkap seperti organ pernafasan, organ pencernaan, organ reproduktif dan lain-lain.
Justeru, secara tidak langsung pemindahan itu juga merangkumi pemindahan testis. Secara ringkas,
pemindahan testis adalah tidak diharuskan secara mutlak
. Ini adalah pendapat Dr. Muhammad Tayyib al-Najjar (Ketua Markas Sirah dan Sunnah Nabawiyyah Antarabangsa Mesir) seperti dalam laporan
akhbar al-Muslimun
 bil. 205, Dr. Abdul Jalil Syalabi, Syeikh Ahmad Hassan Muslim sebagai anggota Lajnah Fatwa Azhar, Syeikh Muhammad Ahmad Jamal dan Dr. Yusuf al-Qaradhawi. Ini juga merupakan pendapat yang dipilih oleh guru kami, Syeikh Dr. Muhammad bin Muhammad al-Mukhtar al-Syanqiti melalui bukunya
Ahkam al-Jirahah al-Tibbiyyah
, (hlm. 395).
Di antara alasan yang tidak mengharuskan pemindahan testis adalah:
Memindahkan testis dianggap mencelarukan kejadian manusia.
Memindahkan testis daripada yang hidup membawa pengharaman keturunan.
Memindahkan testis tidak termasuk dalam perkara darurat.
Keharusan pemindahan membawa kepada percampuran nasab yang diharamkan oleh syarak.
Kalau kita mengharuskannya, sudah pasti membawa kepada keharusan memindahkan sperma dan ovari kerana ia mengambil hukum testis.
Menurut pakar, memindahkan testis membawa kepada sifat warisan yang ada pada seseorang. (Lihat
Pemindahan dan Pendermaan Organ dalam Islam
 oleh Dr. Zulkifli Mohamad al-Bakri, hlm. 114-116).
Begitu juga halnya dengan pendermaan dan pemindahan rahim. Hukum asalnya adalah tidak diharuskan kerana pendermaan dan pemindahan rahim adalah haram dan tujuan untuk mendapatkan zuriat hanyalah bersifat
takmiliyyah
 iaitu sebagai pelengkap kehidupan berkeluarga. Keperluan mendapatkan zuriat melalui pembedahan dan pemindahan rahim bagi wanita yang mempunyai rahim yang bermasalah atau tidak mempunyai rahim hanya sekadar berada pada tahap
tahsiniyyat
. Oleh itu,
pemindahan rahim adalah tidak harus kerana keperluannya belum mencapai tahap
dharurah
 yang boleh membenarkan sesuatu perkara yang diharamkan.
Ini juga selari dengan keputusan Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-106 yang bersidang pada 21-22 Oktober 2014 bagi membincangkan Hukum Pendermaan Rahim.
[4]
Oleh yang demikian, berdasarkan kepada kenyataan dan perbincangan di atas,
kami berpendapat bahawa pemindahan kepala (
head transplant
) adalah tidak dibenarkan
 kerana ia secara tidak langsung turut melibatkan pemindahan organ-organ yang tidak diharuskan seperti testis, rahim dan seumpamanya. Selain itu juga, pemindahan kepala juga tidak menepati salah satu syarat yang telah digariskan oleh ulama iaitu hendaklah terbukti dan meyakinkan bahawa pemindahan itu akan berhasil pada umumnya. Ini kerana sehingga kini tidak ada lagi kejayaan direkodkan berkenaan keberhasilan pemindahan kepala ke atas seseorang. Melainkan pakar bedah yang berminat untuk melaksanakan prosedur pemindahan tersebut telah menyediakan protokol yang merancang langkah pemindahan kepala untuk masa hadapan.
Ketidakharusan pemindahan kepala ini juga adalah selari dengan kaedah fiqh:
دَرْءُ الْمَفَاسِدِ مُقَدَّمٌ عَلَى جَلْبِ الْمَصَالِحِ
Maksudnya:
 “
Menghindarkan kerosakan lebih diutamakan daripada mendapatkan kemaslahatan.
”
Berdasarkan kaedah di atas, menjauhi atau menolak kemudaratan iaitu risiko kegagalan atau ketidakberhasilan pemindahan kepala (
head transplant
) adalah lebih diutamakan berbanding mendapatkan kemaslahatan iaitu memastikan orang tersebut terus hidup melalui pemindahan itu disebabkan oleh ketidakjaminan prosedur yang dilakukan.
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
Kami akhiri dengan doa:
اللَّهُمَّ رَبَّ جِبْرِيلَ ، وَمِيكَائِيلَ، وَإِسْرَائِيلَ، فَاطِرَ السَّمَاوَاتِ وَالْأَرْضِ، عَالِمُ الْغَيْبِ وَالشَّهَادَةِ، أَنْتَ نَحْكُمُ بَيْنَ عِبَادِكَ فِيمَا كَانُوا فِيهِ يَخْتَلِفُونَ، اهْدِنَا لِمَا اخْتُلِفَ فِيهِ مِنَ الْحَقِّ بِإِذْنِكَ، إِنَّكَ تَهْدِي مَنْ تَشَاءُ إِلَى صِرَاطٍ مُسْتَقِيمٍ.
Maksudnya:
“Ya Allah, Tuhan Jibril, Mikail, dan Israfil. Yang Menciptakan langit dan bumi, Yang Maha Mengetahui yang ghaib mahupun yang kelihatan. Engkaulah yang Menghakimi hamba-hamba-Mu di dalam apa yang mereka perselisihkan. Tunjukkanlah kami dengan izin-Mu kepada kebenaran di dalam apa yang diperselisihkan. Sesungguhnya Engkau memberi petunjuk ke arah Sirat al-Mustaqim kepada sesiapa yang Engkau Kehendaki.”
[1]
 Lihat

https://www.verywellhealth.com/head-transplant-4801452#:~:text=2%EF%BB%BF-,Surgical%20Process,of%20a%20future%20head%20transplant
. Diakses pada 24 Julai 2023.
[2]
 Lihat

https://en.wikipedia.org/wiki/Head_transplant
. Diakses pada 24 Julai 2023.
[3]
 Lihat

https://maktabahalbakri.com/derma-organ-dan-tisu/
.
[4]
 Lihat

http://e-smaf.islam.gov.my/e-smaf/index.php/main/mainv1/fatwa/pr/10318
. Diakses pada 24 Julai 2023.
Bertarikh: 28 Julai 2023 bersamaan 10 Muharram 1445 H


#2420: Penggunaan Sutera Dalam Perubatan

Soalan:
Assalamualaikum wrt. wbt. Saya seorang doktor pembedahan. Umum kita mengetahui bahawa sutera adalah haram bagi lelaki. Bagi pembedahan, kami ada menggunakan benang dari sutera untuk tujuan menjahit luka pesakit. Apakah hukum bagi penggunaan sutera bagi tujuan perubatan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, hukum lelaki memakai sutera adalah haram. Hal ini berdasarkan  sabda Nabi SAW :
أحلَّ الذهبُ والحريرُ لإناثِ أُمتي، وحُرِّم على ذكورِها
Maksudnya
:
“Dihalalkan emas dan sutera bagi wanita dalam kalangan umatku, dan diharamkan bagi kaum lelakinya”
.
Riwayat al-Nasa’ie (5163)
Imam al-Ramli berkata: “(Diharamkan ke atas lelaki) memakai sutera tulen atau sutera bercampur  yang kadar suteranya  lebih  banyak melainkan ke atas kanak-kanak.” (Lihat
Ghayah al-Bayan Fi Syarh Zubad Ibn Ruslan,
183)
Diriwayatkan  juga daripada Huzaifah:
نَهَانَا رَسُولُ اللهِ صَلَّى اللهٌ عَلَيْهِ وَسَلَّمَ عَن لٌبْسِ الْحَرِير والدِّيبَاج وَأَن نَجْلِسَ عَلَيْهِ
Maksudnya
: “
Nabi SAW melarang kita daripada memakai sutera dan dibaj (sejenis sutera) serta duduk di atasnya
.”
Riwayat al-Bukhari (5837) dan Muslim (2067)
Oleh yang demikian diharamkan bagi lelaki memakai sutera dan ia merupakan pandangan jumhur ulama daripada mazhab Hanafi, Maliki, Syafie dan Hanbali.
Menjawab bagi persoalan di atas,  kami katakan lelaki diharamkan memakai sutera namun, penggunaan sutera bagi tujuan perubatan adalah dibenarkan oleh syara’. Ini berdasarkan apa yang telah diriwayatkan oleh Anas bin Malik R.A :
رَخَّصَ النَّبِيُّ صَلَّى اللَّهُ عَلَيْهِ وَسَلَّمَ لِلزُّبَيْرِ وَعَبْدِ الرَّحْمَنِ فِي لُبْسِ الْحَرِيرِ لِحِكَّةٍ بِهِمَا
Maksudnya
: “Nabi  SAW memberikan kelonggaran untuk Zubair dan Abd Rahman untuk memakai sutera karana penyakit gatal yang mereka derita.”
Riwayat al-Bukhari (5829) dan Muslim (2076)
Imam al-Nawawi menyatakan: Adalah dibolehkan memakai sutera dalam keadaan darurat  jika berhadapan dalam peperangan atau memerlukan pakaian yang panas atau sejuk. Ia diboleh juga untuk keperluan seperti mengatasi penyakit kudis. Dalam masalah ini ada pendapat bahwa ia tidak dibolehkan, dan itu adalah pendapat yang tidak disepakati. Selain itu, ia juga dibolehkan bagi tujuan menghilangkan kutu ketika dalam permusafiran ataupun tidak, menurut pendapat yang paling kuat. (Lihat
Roud al-Tolibin
, 2/68)
Selain itu, kaedah fiqh menyebutkan bahawa:
الضَّرُورَات تُبِيْحُ المَحْظُورَات
Maksudnya
: “
Keadaan-keadaan darurat itu mengharuskan perkara-perkara yang terlarang.”
Menurut Syeikh Muhammad al-Zuhaili ketika membahas kaedah di atas, darurat ialah sampainya seseorang kepada had peringkat yang jika dia tidak mengambil sesuatu yang dilarang maka akan menghasilkan kebinasaan kepada diri orang yang terdesak itu, atau hampir kepada kebinasaan, seperti hilangnya anggota, hilangnya pancaindera maka ini dianggap darurat daripada sudut Hukum Syarak. (Lihat
al-Qawaid al-Fiqhiyyah wa Tatbiqatiha fi al-Mazahib al-Arba`ah
, 1/276)
Justeru kami katakan, sekiranya terdapat keperluan menggunakan sutera bagi lelaki maka ia diperbolehkan seperti melakukan perawatan. Namun sekiranya tiada keperluan, maka tidaklah ia diperbolehkan kerana pada asalnya sutera hanya dihalalkan bagi perempuan tidak bagi lelaki.
Semoga Allah memberi kefahaman yang jelas dalam melaksanakan syariatnya dan kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
Maksudnya
:
“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
(Surah al-Baqarah :201)
 Wallahu a’lam
Bertarikh: 28 Julai 2023 bersamaan 10 Muharram 1445 H


#2421: Tempoh Nabi SAW Berada di Quba’

Soalan:
Assalamualaikum Dato’ Seri. Berapa lama Nabi SAW berada di Quba’?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Terdapat sebuah hadith sahih yang panjang menceritakan akan perihal ini. Antaranya, diriwayatkan daripada Anas bin Malik RA, beliau menceritakan:
قَدِمَ الْمَدِينَةَ، فَنَزَلَ فِي عُلْوِ الْمَدِينَةِ، فِي حَيٍّ يُقَالُ لَهُمْ بَنُو عَمْرِو بْنُ عَوْفٍ، فَأَقَامَ فِيهِمْ أَرْبَعَ عَشْرَةَ لَيْلَةً
Maksudnya: “Apabila Nabi SAW tiba di Madinah maka Nabi SAW singgah di satu kawasan yang tinggi di Madinah iaitu sebuah perkampungan yang dinamakan Bani ‘Amr bin ‘Auf. Nabi SAW menetap di situ selama 14 malam.”
 Riwayat al-Bukhari (3932) dan Muslim (524)
Dalam tempoh ini jugalah, Nabi SAW mengarahkan untuk dibina sebuah masjid. Ini dinukilkan oleh Ibn al-Qayyim di dalam kitabnya Zad al-Ma’ad:
 فَأَقَامَ فِي بَنِي عَمْرِو بْنِ عَوْفٍ أَرْبَعَ عَشْرَةَ لَيْلَةً، وَأَسَّسَ مَسْجِدَ قُبَاءَ، وَهُوَ أَوَّلُ مَسْجِدٍ أُسِّسَ بَعْدَ النُّبُوَّةِ
Maksudnya:
“Nabi SAW bermukim di Bani ‘Amr bin ‘Auf selama 14 malam dan Baginda SAW mengasaskan masjid Quba’. Masjid Quba’ merupakan masjid yang pertama diasaskan selepas kenabian.”
 (Lihat
Zad al-Ma’ad,
3/52)
Dalam menjawab persoalan di atas, ulama’ berbeza pendapat akan perkara ini.
Pendapat pertama mengatakan selama 14 hari seperti mana hadith Anas bin Malik dalam al-Sahihain. Pendapat kedua pula meriwayatkan hanya 4 malam sahaja.
Pendapat ini dipelopori oleh Ibnu Ishaq dalam Sirahnya.
Pendapat yang menyebut bahawa Rasulullah SAW menetap selama 14 hari dan membina Masjid Quba’, dan kemudian Baginda SAW meninggalkan Quba’ pada hari Jumaat ketika berada di sisi Bani Salim. (Lihat
Zad al-Ma’ad
, 1/115)
Riwayat yang mengatakan bahawa Nabi SAW menetap di Quba’ selama 4 malam adalah sebagaimana yang dinyatakan oleh penulis al-Rahiq al-Makhtum. (Lihat
al-Rahiq al-Makhtum,
hlm. 170) dan ini juga merupakan pendapat Ibn Ishaq di dalam Sirah Ibn Hisyam. (Lihat
Sirah Ibn Hisyam,
1/494)
Dalam al-Rahiq al-Makhtum, dinyatakan bahawa semasa di Quba’ Baginda menetap selama
empat
hari iaitu Isnin, Selasa, Rabu dan Khamis. Di sana Rasulullah SAW mengasaskan Masjid Quba’ dan mendirikan solat di dalamnya. Kemudian, al-Mubarakfuri (penulis) mengulas perkara ini pada bahagian nota kaki dengan menyatakan, fakta ini adalah berdasarkan kepada riwayat Ibn Ishaq, dan inilah pendapat yang dipilih oleh al-Mansurfuri.
Namun, dalam Sahih al-Bukhari turut dibawakan beberapa pendapat lain seperti 24 malam, lebih sepuluh malam dan 14 malam. Pendapat yang terakhir (iaitu 14 malam) telah dipilih oleh Ibn al-Qayyim.
Walau bagaimanapun, Ibn al-Qayyim juga ada menjelaskan,
Baginda singgah di Quba’ pada hari Isnin dan bertolak keluar pada hari Jumaat. Justeru, jarak masa antara hari Isnin dan Jumaat tidak melebihi 10 hari jika tidak termasuk hari masuk dan keluar. Manakala jika dikira hari masuk dan keluar, maka ia tidak melebihi 12 hari sekiranya dalam lingkungan dua minggu.
 (Lihat
al-Rahiq al-Makhtum
, hlm. 172). Ibn Hajar al-Asqalani berkata: Anas bin Malik R.A bukan dari kalangan Bani ‘Amr bin ‘Auf, kerana Bani ‘Amr dari Aus dan Anas R.A dari Khazraj. Dia telah menetapkan apa yang dia sebut dan itu lebih layak untuk diterima dari orang lain. (Lihat
Fath al-Bari
, 7/656)
Penutup
Berdasarkan kepada perselisihan pendapat ini, kami berpendapat sebagai mana yang pertama iaitu Rasulullah SAW berada di Quba’ selama 4 hari dan Rasulullah SAW masuk ke kota Madinah pada hari Jumaat 12 Rabi’ul Awwal. Justeru, jadilah bermula hijrah pada 27 Safar dan sampai ke Madinah 2 minggu atau lebih sedikit. Walau bagaimanapun, yang kita pasti bahawa Rasulullah SAW telah membina masjid di Quba’.
Kami akhiri dengan doa:
يَا حَيُّ يَا قَيُّومُ بِرَحْمَتِكَ نَسْتَغِيثُ، أَصْلِحْ لَنَا شَأْنَنَا كُلَّهُ، وَلَا تَكِلْنَا إِلَى أَنْفُسِنَا طَرْفَةَ عَيْنِ
Maksudnya:
“Wahai Tuhan Yang Maha Hidup, wahai Tuhan Yang Maha Berdiri Sendiri (tidak perlu segala sesuatu), dengan rahmat-Mu kami memohon pertolongan, perbaikilah urusan kami semuanya dan janganlah Engkau serahkan kami kepada diri kami walau sekelip mata.”
Bertarikh: 28 Julai 2023 bersamaan 10 Muharram 1445 H


#2422: Menyampaikan Ilmu dari Buku Hak Cipta

Soalan:
Assalamualaikum Dato’ Seri, saya ingin bertanya soalan tentang penyampaian dari buku. Hampir semua buku yang ada di pasaran pasti akan ada disertakan “Hak Cipta Terpelihara. Tidak dibenarkan mengeluar ulang mana-mana isi, sebelum mendapat keizinan…”. Dalam ayat tersebut, jelas dinyatakan yang pembaca tidak boleh sama sekali mengambil isi kandungan buku tersebut dalam apa jua bentuk sebelum diizinkan. Tetapi, jika pembaca tetap menyampaikan isi kandungan, contoh mengajar anak murid, berkongsi di media sosial, adakah berdosa kerana tidak mendapat izin? Terima kasih Dato’ Seri atas pencerahan.

Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.

Definisi Hak Cipta
Hak Cipta adalah hak eksklusif yang diberikan oleh undang-undang untuk tempoh masa tertentu kepada pencipta karya untuk mengawal penggunaan karya mereka. Perlindungan hakcipta di Malaysia adalah berasaskan kepada Akta Hakcipta 1987. (Lihat
Portal Rasmi Perbadanan Harta Intelek Malaysia (MyIPO)

Berbalik kepada soalan di atas, kami nyatakan
menyampaikan sesuatu ilmu pengetahuan dari buku-buku yang mempunyai hak cipta kepada orang lain adalah diharuskan kerana tujuan membaca buku adalah bagi menambah ilmu dan kefahaman
. Sebagaimana sabda Nabi SAW:
بَلِّغُوا عَنِّي وَلَوْ آيَةً
Maksudnya:
Sampaikanlah kalian daripadaku walaupun sepotong ayat.
Riwayat al-Bukhari (3461)

Oleh itu, menyampaikan ilmu kepada orang lain adalah suatu perkara yang mulia. Namun begitu, sebelum menyampaikan sesuatu ilmu, kita mestilah mengkaji terlebih dahulu sama ada benar ataupun tidak, sebelum menyebarkannya kepada orang lain.
Selain itu,
perlu kita fahami di sini bahawa yang dimaksudkan dengan hak cipta terpelihara itu adalah sesuatu karya (terbitan, muzik, filem, seni dan siaran) yang dipelihara daripada dicetak, di plagiat, ditiru dan seumpamanya. Maka, menyampaikan ilmu tidak termasuk melanggar hak cipta. Akan tetapi, kami syorkan buat saudara, apabila menyampaikan sesuatu ilmu, maka sertakan sekali rujukan atau sumber dapatan tersebut
.
Kami nyatakan di sini sejuzuk pengalaman kami apabila berinteraksi dengan para ulama rabbani yang bertaraf dunia, antaranya Fadhilatul Syeikh Dr Mustafa al-Khin apabila diminta izin untuk menterjemah dan mengambil isi kandungan kitabnya
al-Fiqh al-Manhaji
 beliau terus mengiyakannya dan memberi hal tersebut semata-mata kerana Allah SWT untuk menyebarkan ilmu. Inilah yang terjadi kepada ramai tokoh yang lain.
Semoga toleransi yang wujud oleh penulis dan penerbit untuk diambil manfaat oleh pembaca dan pengkaji ilmu makin tersebar luas dengan syarat menulis rujukan yang diambil kepada penulis yang asal. Ini sebahagian daripada amanah ilmu.
Akhir kalam, semoga jawapan yang ringkas ini dapat difahami dengan baik. Kami akhiri dengan doa:
اللَّهُمَّ فَقِّهْنَا فِي الدِّينِ، وَعَلِّمْنَا التَّأْوِيلَ
Maksudnya:
 “Ya Allah! Berikanlah kepada kami kefahaman di dalam agama serta ajarkanlah kepada kami takwilan-takwilan.”
Bertarikh: 28 Julai 2023 bersamaan 10 Muharram 1445 H


#2423: Menyapu Rumah Malam Hari Membawa kepada Kemiskinan

Soalan:
Assalamualaikum Dato’ Seri. Saya ada satu soalan. Benarkah menyapu rumah pada malam hari membawa kepada kemiskinan? Sebabnya saya pada waktu siang, saya bekerja, jadinya waktu malam sahaja masa yang ada untuk mengemas rumah. Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab soalan di atas, secara umumnya tidak ada larangan dalam Islam untuk menyapu dan membersihkan rumah pada waktu malam. Bahkan sebaliknya kita dituntut untuk menjaga kebersihan rumah dan tempat tinggal kita pada bila-bila masa. Hal ini kerana Islam sangat prihatin terhadap soal menjaga kebersihan dan bersuci. Ini kerana kebersihan merupakan sebahagian daripada ciri-ciri orang beriman. Hal ini adalah sebagaimana riwayat daripada Abu Malik al-Asy‘ari bahawa Rasulullah SAW pernah bersabda:
الطُّهُورُ شَطْرُ الإِيمَانِ
Maksudnya:

“Bersuci itu adalah sebahagian daripada ciri-ciri keimanan.”
Riwayat Muslim (223)
Begitu juga terdapat hadith lain yang menggalakkan atau menggesa untuk membersihkan rumah-rumah, dan ia jelas disebut sebagai salah satu ciri orang Mukmin dan meninggalkannya pula adalah salah satu ciri orang Yahudi. Terdapat riwayat daripada Sa‘ad bin Abu Waqqas RA bahawa Rasulullah SAW bersabda:
إنّ اللهَ طيِّبٌ يحبُّ الطَّيِّبَ، نظيفٌ يحبُّ النَّظافةَ، كريمٌ يحبُّ الكرمَ جوادٌ يحبُّ الجودَ فنظِّفوا أفنيتَكُم ولا تشبَّهوا باليَهودِ
Maksudnya:
 “
Sesungguhnya Allah itu baik dan mencintai kebaikan, bersih dan menyukai kebersihan, mulia dan mencintai kemuliaan, pemurah dan menyukai kedermawanan. Oleh itu, bersihkanlah halaman rumahmu dan janganlah menyerupai orang Yahudi.
”
Riwayat al-Tirmizi (2799) dan beliau menilainya sebagai
gharib
 kerana di dalamnya terdapat perawi bernama Khalid bin Ilyas dan dia dinilai sebagai
dha’if
. Syu‘aib al-Arna’ut pula menyatakan dalam
Takhrij Zad al-Ma‘ad
 (4/256), di dalamnya terdapat perawi bernama Khalid bin Ilyas dan dinyatakan dalam al-Taqrib,
matruk al-hadith
 (orang yang ditinggalkan hadithnya).

Bahkan Dr. Muhammad ‘Abd al-Sami‘, Mudir Idarah al-Furu‘ al-Fiqhiyyah dan Ahli Jawatankuasa Fatwa di Dar al-Ifta’ ketika ditanya mengenai adakah menyapu rumah pada waktu malam membawa kepada kefakiran? Beliau menyebutkan bahawa dibolehkan untuk membersihkan rumah pada waktu malam dan tidak ada apa-apa akibat dalam melakukan hal tersebut, serta hukumnya tidak haram sebagaimana yang disangkakan oleh sebahagian orang. Beliau menambah lagi dalam jawapannya itu, begitulah juga halnya membersihkan kawasan perniagaan pada waktu malam. Hal ini kerana tidak ada dalam agama apa-apa yang melarang daripada melakukannya dalam apa jua keadaan.
Kami berpendapat selama mana ia kotor dan ada kemampuan oleh tuan rumah atau amah, maka boleh dibersihkan siang ataupun malam. Kami melihat Masjid Nabawi dan Masjidil Haram dibersihkan siang dan malam begitu juga hotel-hotel. Tiada nas yang sahih lagi sarih yang melarang untuk menyapu rumah sama ada malam, siang, pagi dan petang. Pepatah Arab menyebut:
النَّظَافَةُ مِنَ الَايْمَانِ
Maksudnya: “
Kebersihan sebahagian daripada iman.”
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
Kami akhiri dengan doa:
اللَّهُمَّ اجْعَلْنَا مِنْ التَّوَّابِينَ ، وَاجْعَلْنَا مِنْ الْمُتَطَهِّرِينَ.
Maksudnya:
“Ya Allah, jadikanlah kami termasuk dari kalangan orang-orang yang bertaubat, dan jadikanlah kami termasuk dari kalangan orang-orang yang menyucikan diri.”
Bertarikh: 28 Julai 2023 bersamaan 10 Muharram 1445 H